36793 Ўқиш режими + -\n«Ниса» гўзаллик марказида аёллар ўз ташқи кўринишлари ва саломатликлари борасида парваришлаш муолажаларини қабул қилишлари, шунингдек, жисмонан ва руҳан дам олишлари мумкин.\nБу марказ аёлларга косметология, пардоз, маникюр, педикюр ва массаж хизматларини таклиф этади. Бундан ташқари, аёллар ва болалар учун кийимлар, шарф ва рўмол турлари, саломатликни сақлаш ва тиклаш учун фойдали витаминлар, шифобахш ўтлар, шу билан бирга, диний ва маърифий китоблар, жойнамозлар ва ибодат учун зарур аксессуарларини топишингиз мумкин.\nМарказ асосчиларидан бири Маҳабат хонимнинг айтишича, бу марказ аёлларга қувонч, шодлик бахш этиш учун очилган. “Биз аёлларга ҳар томонлама гўзал бўлишлари учун зарур бўлган ҳамма нарсани битта жойда топа олишларини хоҳладик. Шунинг учун, гўзаллик хизматлари, кийим-кечаклар ҳамда ташқи ва ички гўзалликни сайқаллашга доир китобларни жамладик. Бу марказ, опа-сингилларимизга албатта ёқади, деган умиддамиз", дейди Маҳабат хоним.\nТаъкидлаш жоизки, ушбу марказда ишлатиладиган пардоз маҳсулотлари “ҳалол” сертификати талабларига жавоб беради. Бу ҳақда марказ асосчиларидан бири Асел Аматова бизга батафсил маълумот берди:\n“Ҳар бир қиз гўзал бўлишни хоҳлайди. Ҳозирги кунда киприклар ўрнатиш, тирноқларни маникюр қилдириш каби гўзаллик хизматлари жуда машҳур. Биз буларнинг барчасига муқобил бўладиган, шу билан бирга, шариат талабларига жавоб берадиган хизматларни таклиф қилмоқчимиз. Шахсан ўзим ушбу соҳада изланаман. Масалан, таҳоратга тўсқинлик қилмайдиган соч ва тирноқ бўёқлари мавжуд. Биз уларни Қирғизистонга олиб келишимиз мумкин. Тегишли компаниялар билан музокаралар олиб борилмоқда. Маълумки, ҳижобли қизлар кўпинча гўзаллик салонларига боришда қийналишади. Энг оддий мисол, сартарошхоналар. Чунки у ерда эркаклар ҳам бор. Улар ўзлари ишлатадиган косметик воситаларнинг ҳалол эканини ҳам аниқ билишмайди. Шунинг учун биз ушбу гўзаллик марказини мусулмон қиз-аёлларга қулайлик яратиш мақсадида очдик. Баъзилар: «Намоз ўқиганлар учун бўяниш мумкинми? Бу тўғри эмас», дейишади. Албатта, бегоналар қаршисида ўзини кўрсатиш учун мумкин эмас. Аммо турмуш ўртоғингиз ҳақида нима дейиш мумкин? Аёл уйда эрининг олдида энг чиройли кийимларни кийса, бу уларнинг муҳаббатини оширади ва муносабатларини мустаҳкамлайди. Бундан ташқари, ҳар бир аёл танаси ва терисини парвариш қилиши керак. Бунинг учун биз опа-сингилларимизга косметология ва массаж хизматларини таклиф этамиз”.\nШунингдек, марказнинг асосчилари маълум даражада оилавий алоқаларни, эр-хотин муносабатларини ҳам мустаҳкамлашга ўз ҳиссаларини қўшиш ниятида илк ҳаракатларини бошлаб юборишган.\n8 ёшли Яҳё Мурод ўз уйида “масжид” қурди\nДунё бўйлаб тарқалган пандемия сабабли Буюк Британияда ҳам масжидлар ҳамон ёпиқ. Муборак Рамазон ойида масжидда адо этиладиган ибодатларни интизорлик билан давоми...\n14:02 / 25.04.2020 1115\n07:45 / 13.12.2018 1322\nРоссиянинг Москва шаҳрида Шайх Муҳаммад Содиқ Муҳаммад Юсуф номидаги мадраса қошида ташкил этилган .Муслимаат мос, ўқув курсларида 26 нафар опасингилларимиз давоми...\n09:40 / 03.08.2020 812\n14:27 / 05.06.2020 1056


Омонат ғор сири (20-қисм) » Ўзбекистон янгиликлари – Zamin.uz\nОмонат ғор сири (20-қисм)\nАнбар опа ғалати туш кўрди: кимдир Наргизани тинмай бўғармиш, қизи бақириб, уни ёрдамга чақирармиш. Анбар опа югурай деса, оёғи жойидан қимирламасмиш. Бир маҳал Наргизани бўғаётган одам илонга, ундан аждарга, сўнгра кўз кўриб, қулоқ эшитмаган даҳшатли махлуққа айланармиш. Қизининг овози борган сари ўчиб, қўллари шалвираб қолаётган эмиш… Анбар опа чинқириб юбориб, ўзининг овозидан чўчиб уйғониб кетди. “Ёрдам… ёрдам беринглар! Қизимни ўлдиришаяпти… Ким бор?!” Ўнгида бақирдими, тушидами — билолмади. Уй ичи қоп-қоронғи, жимжит. Биргина девор соатнинг “чиқ-чиқ”и эшитилади. Юраги гурсиллаб ураётган аёл чаққон бориб чироқни ёқди. Ҳаммаёқ осойишта, ҳеч ким йўқ. “Хайрият, — бироз ўзига келди у, — тушим экан. Тонг отсин, садақа чиқараман”. Аммо тонг отишини хотиржам ётиб кутолмади. Хаёлига бот-бот кўрган туши келар, юраги қинидан чиққудай типирчиларди. Анбар опа сабри чидамай ошхонага кирди-да, кеча кечқурун пиширган овқатини иситиб, сирли идишга солди ва апил-тапил кийиниб, йўлга отланди.\nШаҳар ҳали уйқуда, фақат бомдодга турганлар-у зарур иш билан кўчага чиққанлар ва тирикчилик илинжида машиналарида кўча айланиб юрганларгина уйғоқ эди. Анбар опа бекатда анча туриб қолди. Ёнгинасига келиб тўхтаган таксиларга бош чайқаб жавоб берди. Қўйиб берса, Анбар опанинг учиб боргиси келарди, аммо нима қилсин, автобус кутишдан ўзга чораси йўқ. У ичида шайтонни қарғар, кўрган тушини унутишга, эсламасликка уринарди.\nНиҳоят атроф ёришиб қолганда автобус келди. Бироз юриб бекатда тушиб, яна бошқа автобусни кутди. Анбар опа касалхонага етиб борганида кун ёйилиб кетганди. Дарвоза ёнида у ёқдан-бу ёққа асабий юриб турган қоровул Анбар опага ёвқараш қилиб, дўқ оҳангида сўради:\n— Қаёққа бораяпсиз?\n— Ўғлимни кўргани келаяпман.\n— Ким ўғлингиз?\nҚоровул сергак тортиб, аёлга синчиклаб қаради. Анбар опа ноқулай аҳволга тушди: “Қариб қуйилмаган чол”, хаёлидан ўтди унинг. Қоровул негадир хўрсинди, кейин киришга рухсат берди. Анбар опа унинг хўрсинишини ўзича тушуниб, уялганидан қизариб кетди. Ана шу лаҳзада кўрган туши хаёлидан чекинди. Аммо касалхонага кираверишда узун супургисига суяниб гап сотаётган фаррош хотинларнинг гаплари қулоғига чалинди-ю, ҳуши бошидан учди.\n— Анави авария бўган боланинг иккита опасини оқшом бетига чулки кийган одамлар опқочиб кетганмиш, — деди улардан бири шеригига ваҳима билан.\nАвария бўлган унинг ўғли, иккита опасининг бири — Наргиза, иккинчиси унинг дугонаси. Анбар опа фаррошларнинг ёнидан ўтатуриб бир неча қадам ташлай олди, холос, туйқус боши айланиб, кўзи тинди. Ўзини тутиб туролмай гурсиллаб ерга қулади.\nБарон шотирлари дамлари ичига тушиб кутишган ишни қилмади. Қўлидаги пичоқни столга қарсиллатиб урди, шотирлар ҳадик билан ортга тисарилишди. Ёнғоқ дарахтидан ясалган стол пичоқ тугул, болтага ҳам дош берарди, шу боис тиғнинг учи қайрилиб кетиб, Бароннинг кафтини тилиб юборди. Пичоқни ташлаб юборган тўдабоши чакиллаб томиб, столни қип-қизил рангга бўяётган қонга термилди. Шотирлар энди хожаларини қутуриб кетса керак, деб ўйлашди, аммо кутилмаганда Барон жилмайди, йигитларининг ташвишли юзларига бирма-бир назар ташлаб чиқиб, ким ичида кулаётгани-ю, ким чиндан ташвишланаётганини илғамоқчи бўлди. Бироқ кўзлари ўйнаб турган йигитларининг нима хаёлдалигини билиш қийин эди. Боз устига, ҳозир у бировнинг ичидагини кўзидан билиб оладиган аҳволдамас, бошқа пайт бўлганида ўткир укки кўзлари билан истаган одамни довдиратар, унинг нигоҳига дош беролмаган одам ўзини ўнглаб олгунича анча-мунча сирини бой бериб қўярди.\n— Кўрдингларми? — деди Барон, — менинг қоним оқаяпти. Шу пайтгача ҳеч ким менинг қонимни оқизолмаган.\nУ шу гапни айтди-ю, дарҳол тилини тишлади: нотўғри гапирганини англади. Аммо буни шотирларига билдирмади. Чунки ерда думалаб ётган икки қиз унинг юзини юлишга улгурган, тирноқ изидан қон сизиб турарди.\nБарон қўлининг жароҳатига эътибор қилмай, аранг ҳушига келаётган қизларнинг тепасига келиб хунук иржайди. Сўнг ўгирилиб шотирларига:\n— Бир яшик ароқ келтиринглар, — деди. Зум ўтмай бир яшик ароқ олиб киришди. Бу орада Ҳасан чақиртирган хизматкор қизлар Бароннинг жароҳатини боғлаб қўйишди. Барон эринмай шишаларнинг оғзини битта-битта очиб, ароқни қизларнинг устидан қуя бошлади. Унинг нима қилаётганини ҳеч ким тушунмас, ҳамма қилт этмай энди нима бўларкан, деб кутиб туришарди. Барон сўнгги шишани ҳам бўшатиб, стол устидаги гугуртни қўлига олди.\n— Хўжайин, — деди Бароннинг ниятини дарров фаҳмлаган Ҳасан, — балки бошқа жазо қўллармиз. Эсларини киритиб қўйсак, кейин икковиям итдай хизматимизни қиларди.\nАммо хожаси унинг гапини олмади. Лоланинг тепасига бориб гугурт чақди. Сўнг қизнинг бўйнидан қўлини ўтказиб бошини кўтарди-да, бироз тикилиб қолди. Агар ҳозир ёнаётган гугуртни ташлаб юборса, тамом, қиз киприк қоққунча бўлмай аланга олар ва бир зумда ёниб кулга айланарди. Гугурт донаси секин-аста ёниб, Бароннинг бармоқларини куйдира бошлади. Юраги рўй беражак даҳшатли манзарадан ҳаприққан шотирлардан баъзилари кўзларини юмиб олишди. Аслида ана шу лўли йигитларнинг ҳам Лолага кўнгли бор эди. Барон ўртада тоғдай тўсиқ бўлмаганида, бу гўзал лўли қизга етишиш учун улар ҳаракат қилишарди. Аммо кўнгил деганлари хожанинг қаҳр-ғазабга йўғрилган куч-қудрати олдида ожиз, кераксиз туйғуга айланиб кетганди.\nБарон бармоқлари орасидаги гугурт чўпини ташлаб юборди. Шу дам шотирларидан кимдир “им-м”, дея ингради. Товуш шу қадар ўкинчли чиқдики, ҳатто Барон ҳам қалқиб кетди ва ёниб тушаётган гугурт донасини ярадор кафти билан туртиб юборди ва илжайиб ортига ўгирилди.\n— Хаёлимга бошқа нарса келди, — деди ўша ёвуз иржайишини яна бир марта намойиш қилиб, — ҳозир ўра қазийсанлар, чуқурлиги уч метр бўлсин, кейин манави итларни, — дея у эндигина ҳушига келиб, қимирлай бошлаган қизларни кўрсатди, — унинг ичига ташлаб, кўп овқат берасанлар, токи икковиям ҳар ярим соатда ҳожат қилсин, ўтирган жойлари сасиб кетсин. Икки ҳафтадан кейин чиқариб оламиз, кейин ўзим ўлдираман уларни. Қани, шундаям биронтангнинг ичинг ачишсин-чи. Терисини қўлларим билан шилиб олишимни маза қилиб томоша қиласан ҳамманг.\nТанидаги оғриқ бироз босилгани боис, Лола Бароннинг гапларини эшитди, бироқ кўзини очмади. Ичида у хурсанд эди. Наргиза эса, Бароннинг мақсадини эшитиб афти бужмайди. “Шарманда бўлганимдан кўра ҳозироқ ўлдирсин”, хаёлидан ўтди унинг.\nБарон йигитларига топшириқ бергач, бурилиб тўғри ўзининг ётоғига кирди ва бир шиша муздай пиво ичиб, юмшоқ ўриндиққа чўзилди. Шу маҳал ётоққа кириб келган икки нафар сариқ сочли оқбадан қизлар унга икки тарафдан суйкала бошлади…\nЎра зах эди. Наргиза билан Лолани ўрага тепадан итариб юборишди. Наргиза ўрага ёмон қулаб тушди, ортидан Лолани ташлаб юборишди.\n— Наргизахон, — деди Лола орадан икки соатча вақт ўтиб, тонг энди-энди бўзариб келаётган палла. — Нийма қийламийз?\n— Нима қилардик, — Наргиза хўрсинди, — худо деб ётаверамиз. Бирор бахтли тасодиф рўй бериб, зора, омон қолсак. Мен ўзимдан кўра кўпроқ ойижонимни ўйлаяпман. Бечора ойим, менинг йўқолганимни билиб қолса, қон босими ошиб кетади…\nУ пиқиллаб йиғлашга тушди. Лола дугонасини оҳиста қучоқлади.\n— Буларга нима ёмонлик қилувдим, нима исташади падарингга лаънатлар! — алам билан деди Наргиза.\nУнинг гапира туриб йиғлашидан Лоланинг кўнгли бузилди. У: “Сен ҳам менинг касримга қолдинг. Барон мени деб сени ҳам шу кўйга солди”, демоқчи бўлди-ю, аммо кўргиликлар боис қадрдон бўлиб қолган қизнинг баттар эзилишини истамади.\nТонг отиб, қуёш одам бўйи кўтарилганда уларга овқат туширишди.\n— Камроқ еганимиз маъқул, — деди Наргиза, — тағин анави итлар айтган аҳволга тушиб қолмайлик.\n— Тўғрий, — унинг гапини маъқуллади Лола.\nУлар қўл учида овқатдан тотинган бўлишди, бироқ нонни ушатишмади ҳам.\nЯрим соатча ўтиб янги сўйилган қўй гўштидан ҳил-ҳил пишган, ошкўклар, арча барги аралаштириб тайёрланган таом туширишди. Овқатнинг ҳиди иштаҳани шу қадар қўзғардики, қизларнинг оғзидан суви келди. “Нима қиламиз?” деган маънода Наргизага қаради Лола.\n— Тўғриси, — мийиғида кулди Наргиза, — боя жудаям кам еган эканман, қорним роса очқаб кетди. Бир бўлакдан гўшт еяқолайлик. Қолганини қайтариб юборамиз. Барибир ярим соатдан кейин яна олиб келишади.\nУлар ўрада шу тахлит кунни кеч қилишди. Дугоналарнинг бахтига Барон эрта тонгда қўшни давлатга “иш”ларини саранжомлаш учун жўнаб кетган, аксинча, иккита йигитни ўрага тушириб, қизларга мажбурлаб овқат едирмоқчи эди.\nАста-секин қоронғилик тушиб, кўкда юлдузлар жимирлай бошлади. Ҳаво этни жунжиктирадиган даражада салқин эди. Лекин ўранинг захи ортга уриб, ер қаърининг иситмаси асираларни беҳол қила бошлади. Бу пайтга қадар Наргиза онасини эслаб бир неча бор йиғлаб олди.\nҚизларни уйқу энди ўз домига тортаётган маҳал ўранинг оғзида икки шарпа пайдо бўлди. Қизлар ҳеч нарсани пайқашмади.\n21:46 / 14-09-2017


Қонликўлда йигит севгилисини 4 марта пичоқлади. Қиз ўлимидан аввал йигитни айбсиз деб кўрсатма берди — Sof.uz\nҚонликўлда йигит севгилисини 4 марта пичоқлади. Қиз ўлимидан аввал йигитни айбсиз деб кўрсатма берди\n21.03 12:12 720 Ўзбекистон\nҚорақалпоғистон Республикасининг Қонликўл туманида мудҳиш воқеа юз берди. Бу ҳақда «Қонун ва ижро» нашри маълум қилди.\nХабарга кўра, ушбу туманда яшаган икки ёш ўлгунча бир-бирларидан айрилмаслик ҳақида аҳду паймон қилиб, агарда бирга бўлишмаса, ўз жонларига қасд қилишга ваъда беришган.\nАммо тақдир тақозоси билан йигит Тошкентга ишлаш учун келганида, қизни уйидагилари бошқа йигитга турмушга бериб юборган.\nЙигит юртига қайтгач, қиз билан Нукус давлат педагогика институтининг олдида учрашиб қолади ва ўзаро келишувларини амалга ошириш учун эртаси куни Қонликўл туманида учрашишга келишган.\nШундан кейин, эртаси куни эрталаб соат тахминан йигит 9:30ларда қизни Қонликўл туманида кутиб олиб, биргаликда Қўнғирот туманидаги деҳқон бозоридан ёғоч дастали пичоқ сотиб олишган.\nШу куни соат тахминан 15:00ларда Қонликўл туманидаги «Бешкўпир» ОФЙда жойлашган «Ешимохун» қабристонига биргаликда боришган. Қабристонда йигит қизнинг турмуш ўртоғига қўнғироқ қилган.\nСўнг соат тахминан 18:00ларда ўзлари билан олиб келган пичоқ билан йигит қизнинг чап кўкрак қисмига икки марта куч билан уриб, қиз ҳушидан кетганидан кейин, унинг бўйин ва қорин қисмларига яна икки марта урган. Йигит шундан кейин ўзини ҳам ўлдиришга уринган. Аммо пичоқ чуқур кирмаган.\nКўп ўтмай воқеа жойига қизнинг эри етиб келган. Ушбу вақтда ҳам қиз тирик бўлиб, уни шифохонага олиб боришаётганида, уни йигит пичоқламаганлигини, бир-бирларини яхши кўришганлигини билдириб, кўрсатма берган. Шундан сўнг вафот этди.\nҚорақалпоғистон Республикаси жиноят ишлари бўйича судининг йигитга нисбатан чиқарган ҳукми ўзгаришсиз, апелляция шикояти қаноатлантирилмасдан қолдирилиб, Жиноят кодексининг 97-моддаси 1-қисми билан 12 йил муддатга озодликдан маҳрум қилиш жазоси ўз кучида қолдирилди.\n19.04 08:27 2369\n18.04 13:08 2336\n18.04 08:44 1728\n08:51 22 Жамият\nКеча, 22:36 106 Ўзбекистон\nКеча, 22:34 225 Спорт\nКеча, 20:31 302 Иқтисод\nКеча, 20:24 459 Ўзбекистон


19:10 25.10.2016 (Янгиланган 19:17 25.10.2016) Ҳавола олиш\nМелис Абзалов 25 октябр куни Швецияда вафот этди\nТОШКЕНТ, 25 окт – Sputnik. Ўзбек киноси ривожи ҳамда номини дунёга танитишда улкан ҳисса қўшган режиссёр ва актёр Мелис Абзалов билан видолашув 26 октябр куни Швеция пойтахти Стокгольмда бўлиб ўтади. Бу ҳақда Абзаловнинг ҳамкасби Али Ҳамроев Facebookдаги саҳифасида маълум қилди.\n“Швецияда марҳумнинг қизи ва ўғли, олти невараси ва олти эвараси истиқомат қилади. Улар ўз катта бобоси, бобоси ва отасини унинг энг яқин кишилари яшайдиган жойда ерга топширишга қарор қилдилар”, — деб ёзади Али Ҳамроев.\nЭслатиб ўтамиз, режиссёр Мелис Абзалов 25 октябр куни Швецияда вафот этди. У 18 ноябр куни 78 ёшга тўлган бўларди.\nМелис Абзалов “Чинор остидаги дуэл”, “Суюнчи”, “Келинлар қўзғолони”, “Ўтган кунлар” каби машҳур фильмларга режиссёрлик қилган. У шунингдек, бир неча ўнлаб фильмларда рол ижро этган.


Ёшлар ва хотин-қизларга 33 миллион сўмгача микрокредитлар ажратилади — Review.uz\nМикрокредитлар 3 йил муддатгача 6 ойгача имтиёзли давр билан, ёшларнинг бизнес лойиҳаларига эса 7 йилгача муддатга, 3 йилгача имтиёзли давр билан ажратилади.\n“Ёшлар ва хотин-қизларни касб-ҳунар ва тадбиркорликка ўқитиш дастурларини самарали амалга ошириш ҳамда уларнинг тадбиркорлик фаолияти учун микрокредитлар ажратиш чора-тадбирлари тўғрисида”ги Ҳукумат қарори (388-сон, 22.06.2021 й.) қабул қилинди.\nҚарор билан Тадбиркорлик ташаббусига эга жисмоний шахслар, шу жумладан, ёшлар ва хотин-қизларга микрокредитлар ажратиш тартиби тўғрисидаги низом тасдиқланди.\nНизомга кўра, тадбиркорлик ташаббусига эга жисмоний шахслар, шу жумладан, ёшлар ва хотин-қизлар, шунингдек, микрофирма ва кичик корхона таъсис этган шахслар (қарз олувчилар) кредит олиш учун “Микрокредитбанк” акциядорлик-тижорат банки ёки акциядорлик-тижорат Халқ банкига электрон ариза билан мурожаат қилади.\nБанк ариза келиб тушган куннинг кейинги кунидан кечикмасдан кредит олиш бўйича энг қулай филиали ёки банк хизматлари марказига мурожаат қилиш юзасидан қарз олувчига таклиф жўнатади.\nШунга кўра, банк томонидан сертификат олган:\n▪ тадбиркорлик ташаббусига эга жисмоний шахслар, хусусан, ёшлар ва хотин-қизларга ўз бизнесини ташкил қилиш учун 33 млн сўмгача бўлган миқдорда;\n▪ микрофирма ва кичик корхона ташкил этган шахсларга 225 млн сўмгача миқдорда микрокредитлар ажратилади.\nКредит бир қарз олувчига бир маротаба ажратилади.\nМолия вазирлиги жорий йилда ажратилган ипотека кредитлари миқдорини эълон қилди\n- илгари олинган кредитларни ёки ҳар қандай бошқа қарзларни қайтариш;\n- алкоголь ва тамаки маҳсулотлари ишлаб чиқариш;\n- савдо-воситачиликни амалга ошириш;\n- ишлаб чиқариш мақсадлари учун ишлатилмайдиган шахсий мулкни сотиб олиш учун ажратилмайди.\nМикрокредитлар 3 йил муддатгача 6 ойгача имтиёзли давр билан, ёшларнинг бизнес лойиҳаларига эса 7 йилгача муддатга, 3 йилгача имтиёзли давр билан Марказий банкнинг асосий ставкасида ажратилади.\nҚарз олувчи – ёшлар ва хотин-қизларга микрокредитлар уларнинг талабига биноан жами кредит суммасининг 50 фоизидан ошмаган миқдорда нақд пулда ажратилади.\nҲар ойнинг 5 санасига қадар қарз олувчилар, уларнинг қарздан фойдаланиш йўналишлари ва натижадорлиги тўғрисидаги таҳлилий маълумотлар Тадбиркорликни ривожлантириш агентлигига тақдим этиб борилади.\nШунингдек, қарор билан тасдиқланган низомга кўра нодавлат таълим ташкилотлари томонидан ёшлар ва аёлларни касб-ҳунарга ҳамда тадбиркорликка ўқитиш бўйича касблар рўйхати (54 та) белгиланди.


Эсиз, муҳаббат! – Наби Жалолиддин\nШеър ёзиш Мўминқулнинг жонига тегди. Каттароқ иш яратгиси келди, бош қотира бошлади. Елкасини тўлатиб турган сочларини тўзғитиб, бош қашиб, ўйлади.\nБаллада сал кичикроқ. Поэма ёзсамикин? Ҳа, албатта, поэма. Ёзганга яраша каттароқ ёзиш керак, қолаверса, тўлови ҳам кўпроқ бўлади. Хуллас, поэма ёзадиган бўлди. Оппоқ қоғоз олиб, катта-катта ҳарфлар билан “Эсиз, муҳаббат!” деб ёзиб қўйди. Поэманинг номи ҳам тайёр, фақат ёзиш қолди холос.\nПапирос кетидан папирос тутатиб, туни билан ёзиб чиқди. Ва ниҳоят поэма ҳам тайёр. Мазмуни қуйидагича: бир йигит бир қизни севиб қолади. Бирдан ораларида жанжал чиқиб, ажралишади. Хуллас, “Эсиз, муҳаббат!”..\nМўминқул поэмасининг охирига “Савлатий” деб ёзиб қўйди. Ахир шоир бўлгандан кейин тахаллуси ҳам бўлиши керак-да…\nИштаҳа билан нонушта қилиб, поэмани қўлтиғига қисганча, редакцияга йўл олди. Тепасига “Адабиёт бўлими” деб ёзиб қўйилган эшикни очди-да, “Мумкинми?”, деди. Стол ортидаги креслода савлат тўкиб ўтирган, эллик ёшлар атрофидаги киши Савлатийга бир муддат тикилиб турди-да, “Келинг!”, деди беэътибор.\n— Ассалому алайкум, акахон! Омонмилар? Эшик-эллар тинчми?.. — дея етти букилиб қўл узатди Савлатий. — Аямлар ҳам яхши юрибдиларми?..\n— Хизмат? — гапини бўлди ходим.\nСавлатий эсанкираб қолди. Қўллари қалтираб, папкасидан поэмасини олди-да, ходимга узатди.\n— Поэма олиб келгандим…\nХодим бепарвогина поэмага кўз югуртира бошлади. Дам мийиғида кулиб, дам бошини “сарак-сарак” қилиб, Савлатийга қараб қўярди. Савлатий “поэмам ёқяпти шекилли”, деб, севинганидан оғир-оғир ютинарди…\n— Шоирмиз, денг? — энди очилиб гап бошлади ходим.\n— Ҳа, шунақароқ… — камтарона жилмайди Савлатий.\n— Поэмангиз тузсиз ва қуруқ…\nСавлатийнинг кўзлари олайиб кетди. Ахир не-не умид билан ёзган поэмаси “тузсиз” бўлса.\n— Нима?.. — деди бақрайиб.\n— Тузсиз ва қуруқ…\n— Гапингизга тушунмаяпман, а-а…\n— Сайфи Каримович.\n— Ҳа-ҳа, Сайфи Каримович…\nСайфи Каримович мийиғида кулиб, гап бошлади:\n— Поэмангизни “тузли” ва “ҳўл” қилиш мумкин…\n— Қандай қилиб? — дея ўрнидан туриб кетди Савлатий.\n— Ўтиринг! Бунинг учун ҳаётни яхши ўрганиш керак. Яъни поэмада қаҳрамоннинг ўрнига ўзингизни қўйиб кўринг…\n— Бирор қизни севинг, кейин у билан ажрашинг. Яъни тузни олиб, устидан қайноқ сув қуясиз, туз эриб, сингиб кетади. Ана шунда поэмангиз “таъмли” ва “ҳўл” бўлади, йигитча.\nСавлатий ақлли йигитлардан эмасми, ходимнинг гапларини дарҳол тушунди. Ўзиям шу кунларда зерикиб юрганди. Бир роль ўйнаса, ўйнабди-да. Тағин ўз поэмаси учун…\n— Тушундим, Сайфи Каримович! Раҳмат… Хайр…\nСавлатий чопганича кўчага чиқди. Энди бўлажак “севгилисини” излаш керак. Ширин хаёллар билан майда-майда қадам ташлаб, одимлай бошлади.\nҚанақа қизлардан “севса” экан? Сочи қирқилганиданми ёки узунидан? Шим кийганиданми ёки юбка?.. Шоир Савлатий шу хаёллар билан бораётганди, ногоҳ бир қизга кўзи тушди.\nҚизнинг сочлари елкасидан қирқилган, гулдор кўйлак ва “жинси” шим кийганди…\nСавлатий қизга бир муддат тикилиб турди-да, сочларини тузатган бўлиб, аста у томон юра бошлади…\nҲа, Савлатийнинг диди яхши чиқди. Қиз қиз эмас, худди сув париси эди. Савлатий унинг рўпарасига келиб, бироз эсанкираб қолди. Шоиртабиат бу йигитни қизнинг оҳу кўзлари сеҳрлаб қўйганди.\nСавлатий ҳам чиройли, кўзга яқин йигитлардан эмасми, “сув париси”нинг ҳам назари унга тушди. Кўзлар тўқнашди…\n— Кечирасиз, исмингизни айтинг!\nШоирнинг даб-дурустдан айтган бу гапи қизга ғалати туюлди шекилли, ҳайрон бўлиб сўради:\n— Исмингизни айтинг, деяпман!\nҚиз яна ҳам ҳайратланди.\n— Ахир киши билмаган нарсасини кимдандир сўраши керакми? Керак. Мен ҳам исмингизни билмайман. Шундай экан… — Савлатий қизни четроқдаги скамейкага ўтқазди-да, давом этди: — … исмингизни айтинг!\nҚиз шоирнинг гапларидан майин кулди-да, “Нилуфар” деди.\n— Нилуфар!.. Қандай чиройли исм!\nО, Нилуфар, Нилуфар!\nМенга ишқдан келтир хабар!..\nШоир Савлатий, — дея қизга қўл узатди… — Нилуфар, мен шоирман, шунинг учун очиғини айтганим яхши. Мен сизни севиб қолдим…\nНилуфар хижолатдан оппоқ тишларини кўрсатиб жилмайди.\n— Бу қанақаси? Даб-дурустдан-а?\n— Ҳа, Нилуфар! Ҳозир бўшмисиз?\n— Йўқ, институтга кетяпман, — деди қиз жиддий оҳангда.\n— Бўлмаса, эртага шу пайтда, шу ерда кутаман, майлими? — Нилуфарнинг розилигига ҳам қарамай, қўл узатди: — Хўп, хайр…\nҚиз ҳам беихтиёр қўл берди…\nНилуфар йўлда бораркан, бу қувноқ йигитнинг сўзларини эслаб куларди. Савлатий қизга чиндан ҳам ёқиб қолганди…\nСавлатий уйга келди-да, поэмасининг бошланғич сатрларини қоралади…\nЭртаси куни ўша ерда яна учрашишди. Кинога киришди, паркда сайр қилишди, шаҳар айланишди… Шу тариқа кунлар ҳам ўтаверди. Савлатий ҳар кунги висол таассуротларини поэмасига киритиб борди…\nВа ниҳоят поэманинг “Ажралиш” боби қолди. Савлатий белгиланган пайтда учрашув жойига келди.\n— Салом, Савлат ака! — Нилуфар чопқиллаб келдию, Савлатийга қўл узатди.\n— Салом! Мен “Савлат ака” эмас, шоир Савлатийман. Тушундингизми? — Савлатий Нилуфардан юзини ўгириб, дўнғиллади.\nНилуфар буни ҳазил деб ўйлади шекилли, хандон отиб кулганча деди:\n— Қўйсангиз-чи, шунақа ҳазилингизни, Савлат ака!\n— Биринчидан, бу ҳазил эмас, иккинчидан, сиз мен ўйлаган қизлардан эмас экансиз.\n— Нима-а?.. — Нилуфар бирдан жиддийлашди. — Нима дедингиз? Ҳали шунақами?.. — у бошқа гап айтолмай, йиғлаб юборди.\n— Ҳа, шунақа! — Савлатий шаҳд билан бурилиб, поэмасининг “Ажралиш” бобини ёзгани уйига йўл олди…\nНилуфар йиғлаганча редакцияга борди. “Адабиёт бўлими” хонасининг эшигини зарб билан очиб, ўзини дадасига отди.\n— Дадажон!.. Алдаб кетди… Алдади!.. — у дадасини қучоқлаб, шу сўзларни айтаркан, алам билан йиғларди.\n— Нима бўлди?.. Ким алдади? — энсаси қотган Сайфи Каримович қизининг сочларини силаганча ҳадеб бир саволни қайтарарди.\nБирдан эшик зарб билан очилди-да, ҳеч нимага қарамай, бақирганча Савлатий кириб келди.\n— Поэма битди, Сайфи Каримович!\nНилуфарга кўзи тушдию турган жойида қотиб қолди. Нилуфар ҳам йиғидан тўхтаб, ёшли кўзларини Савлатийга ҳайрат билан тикиб турарди. Сайфи Каримович бошини чангаллаганча креслога ўтириб қолди…\n3-5 март, 1980 йил, уй-интернат.


«Халқлар дўстлиги» яқинида содир бўлган ЙТҲда икки киши ҳалок бўлди\n«Халқлар дўстлиги» яқинида содир бўлган ЙТҲда...\n11.10.2018 12:04 0 1879\nТошкент шаҳрининг Чилонзор туманида 2018 йил 11 октябрь куни Қашқадарё вилояти Яккабоғ туманида яшаган М.Ш. бошқарувидаги «Ласетти» русумли автомашинасини Фурқат кўчасида жойлашган «Халқлар дўстлиги» санъат саройи олдида ҳайдаб кетаётиб бошқарувни эплай олмай йўл четидаги дарахтга урилган. Бу ҳақда ИИВ Жамоатчилик ва оммавий ахборот воситалари билан алоқалар бошқармаси хабар берди.\nНатижада автомашина ҳайдовчиси М.Ш. ва унинг йўловчиси Н.М.лар жароҳат олиб, воқеа жойида вафот этганлар. Ҳолат юзасидан дастлабки тергов олди ҳаракатлари олиб борилмоқда.\nЙТҲ Халқлар дўстлиги\nҲодиса 12/04, 21:53\nТошкентда номаълум ҳайдовчи кичик ёшдаги болани уриб, қочиб кетди


ИШЛАБ ЧИҚАРИШ КЕНГАЙТИРИЛАДИ - Ўзбекистон овози газетаси\nИШЛАБ ЧИҚАРИШ КЕНГАЙТИРИЛАДИ\nБугунги кунда холдинг компанияси асосий маҳсулотдан ташқари консерва ва шиша идишларни ишлаб чиқарувчи ўнлаб корхоналарга, шунингдек, улгуржи-чакана савдо бўйича ихтисослашган тармоққа эга.\nСоҳада замонавий технологияларни жорий этишга асосий эътибор қаратилмоқда. Чунончи охирги олти йил мобайнида компания корхоналари томонидан ўз маблағлари ва банк кредитлари ҳисобига қуриш, қайта таъмирлаш ва модернизациялаш бўйича 50 дан кўпроқ лойиҳа амалга оширилди. 134 млрд сўмдан зиёд ҳажмда инвестициялар жалб этилиб, бир қатор корхоналар замонавий технологик ускуналар билан жиҳозланди.\nТадбирда таъкидланганидек, 2013-2015 йилларда соҳани янада юқори сифат даражасига кўтаришга қаратилган модернизациялаш йўли изчил давом эттирилади. Бунинг учун 2015 йилгача тахминан 135 млрд сўм ҳажмдаги 80 дан зиёд инвестициявий лойиҳаларни амалга ошириш кўзда тутилган.\nБундан ташқари, компания корхоналари таркибида нон-булка ва қандолат маҳсулотлари, шарбатлар, салқин ичимликлар ҳамда бошқа озиқ-овқат маҳсулотлари ишлаб чиқариш корхоналари ташкил этилади. Бу эса янги иш жойлар яратилишини таъминлаш, коллеж битирувчиларини ишга жойлаштириш имкониятини кенгайтиради.


Унутилмас совғалар Сизга бир олам роҳат ва эсда қоладиган таассуротлар имкониятини беради. Совға билан бирга, бир ёки бир неча киши учун махсус сертификат, танлаш имкониятлари ҳақидаги дастур, шунингдек, фойдаланиш қоидалари тўлиқ ёзилган буклет ҳам тақдим этилади.\nТаассурот ва саргузаштлар сизга совға\nБаъзида унутилмас саргузаштларни хоҳлаб қолганимизда, камдан-кам ҳолатда бунга имкон топамиз. Компаниямиз бу борада Сизга осон бўлмаган, гоҳида қийин танловларда ёрдам беради. Унутилмас совғани яқинларингизга, дўст ва ҳамкасбларингизга, шунингдек, севган инсонингизга тақдим этишингиз мумкин. Бундан ташқари, икки кишилик совға танлашингиз ва шаҳардаги энг яхши ресторанлардан бирида романтик кеча ўтказишингиз мумкин.\nЎйлаб кўрсак ўзи нима учун совға берилади? Бунинг жавоби оддий: Биз ёрқин таассурот, табассум ҳадя этишни хоҳлаймиз! Совға бу инсон қалбининг бир бўлаги бўлган севги исҳори ёки дўстона яқинлик рамзи. Совға тортиқ қилиш билан бирга муносабатлар мустаҳкамланиб, ришталар яқинлашиб боради. Яқинларингизни ажойиб совғалар билан мамнун қилиш керак бўлган вақтда vPodarok.uz компанияси ўзининг такрорланмас ва унутилмас совғалари билан ёрдамга келади!\n1. Совға танлаш\nСайтимизда тақдим этилган кўплаб совғалардан ўзига хос бир ёки бир нечтасини танлаш имкониятига эгасиз. Ҳар бир инсонга бу ерда ҳар қандай сабаб, ҳаётидаги унутилмас воқеа: дўст ё ҳамкасбининг туғилган куни, тўйлар, муҳим сана, юбилейлар ва барча турдаги байрамлар учун совғалар топилади.\n2. Совғага буюртма бериш\nСовғага буюртма бериш учун +998 (90) 960-08-10, +998 (71) 235-00-83 рақамлари орқали қунғироқ қилиш, ёки танланган совғани Саватга солиб буюртмани юбориш лозим. Баъзи ҳолларда Совғани тайёрлаш 1-2 кун вақт талаб қилиши мумкин.\n3. Совғани топшириш\nСовғани топшираётганда, ҳаётингиз давомида фахрланиб юрадиган энг яхши совғалардан бирига айланишига шубҳа қилмайсиз. Тақдим қилаётган инсонингизга энг яхши тилакларни ёзишингиз учун vPodarok.uz томонидан бериладиган чиройли совғабоп ўрамлардан фойдаланишингиз мумкин.\n4. Совғани активлаштириш\nСовғани фаоллаштириш сиздан бор йўғи бир неча дақиқа талаб этади. Бунинг учун қуйидаги 3 усулдан бирини бажаришингиз кифоя:\n1. +998 (90) 960-08-10, +998 (71) 235-00-83 телефон рақамларига қўнғироқ қилинг;\n2. Совғанинг (ID) коди ва уни олиш учун ўзингига қулай бўлган вақтни кўрсатган ҳолда info@vpodarok.uz электрон почтаси манзилига хабар беринг.\n3. Совғани сайт орқали фаоллаштиринг.\n5. Унутилмас таассуротни олиш\nСовға учун сертификатни олган шахс танланган вақтда ва жойда унутилмас совғани олади. Албатта, Сизга унинг орзуларини ушалтирганингиз учун миннатдорлик билдиради.\nҚутига ўралган, ичида купони, қоидалари ва буклети бор унутилмас совға (кейинги ўринларда СЕРТИФИКАТ), мижозга ва унинг ҳамроҳига (агар бир неча кишига ҳисобланган бўлса) сертификатда келтирилган шартлар бўйича қўшимча хизматлар тўловисиз тақдим этилади.\nСЕРТИФИКАТ БЎЙИЧА ХИЗМАТ КЎРСАТИШ ҚОИДАЛАРИ\nМижоз – қонуний тартибда Сертификатни сотиб олувчи шахс (Харидор) ёки ўша сертификат қонуний тарзда берилган харидор (қонуний эгаси). Сертификатда кўрсатилган хизматлар фақатгина +998 (90) 960-08-10, +998 (71) 235-00-83 телефон рақамлари ёки info@vpodarok.uz электрон почтаси орқали мурожаат қилинганда vPodarok.uz томонидан амалга оширилади.\nҲамкор – сертификатда кўрсатилган хизматларни vPodarok.uz билан тузилган шартномага асосан амалга оширадиган юридик ёки бошқа турдаги шахс.\nСертификат бўйича хизмат кўрсатишнинг вақти ва жойини олдиндан брон қилиш жараёни:\n1. Буклетдаги хизмат турлари билан яхшилаб танишиб чиқинг ва ўзингиз учун энг қизиқарлисини танланг (агар совғада бир нечта танлаш имконияти бўлса).\n2. Қутида ёки буклетда кўрсатилган vPodarok.uz компаниясининг брон қилиш бўлимига қўнғироқ қилинг. Сертификатни активлаштириш пайтида исмингиз, фамилиянгиз, телефон рақамингиз ва почта манзилингиз (ихтиёрий) ҳақида айтишингиз, истаган вақтни ва жойни белгилашингиз керак.\n3. vPodarok.uz ходими 1-2 кун давомида Сиз билан боғланади ва брон қилинган вақт ва жойни тасдиқлайди. Агарда Сиз танлаган вақтда сертификатни активлаштиришнинг имкони бўлмаса, ходимимиз Сизга қулай бўлган бошқа кунни таклиф этади.\nХизматлар тавсифи ва тартиби www.vpodarok.uz сайтида ва унинг Қоидалар бўлимида кўрсатилган. Агар vPodarok.uz томонидан сертификат бўйича хизматни амалга ошириш имконияти бўлмаса ёки ўша хизмат тартибида ўзгариш кузатилса, vPodarok.uz хизмат сифатини ошириш мақсадида, Сизнинг розилигингиз билан, мумкин бўлган барча чораларни кўради.\nАСертификат бўйича кўрсатиладиган хизматлар ҳақидаги батафсил маълумотни www.vpodarok.uz сайтидан олишингиз мумкин. Шунингдек, сертификатда кўрсатилган телефон рақамлари орқали ҳам бу ҳақда маълумот олишингиз мумкин.\nДиққат! Бир неча хизматдан фойдаланишни истасангиз, хизматлар тавсифида кўрсатилган ҳужжатлар ва/ёки шунга мувофиқ форма либосига эга бўлишингиз керак. Айрим хизматларда иштирокчилар учун ёш ва бошқа чекловлар мавжуд. Керакли ҳужжатлар ва/ёки форма бўлмаса, ёхуд ёш ва бошқа чекловлар кузатилса, Сизга хизмат кўрсатиш рад этилиши мумкин!\nСОВҒАНИНГ АМАЛ ҚИЛИШ МУДДАТИ\nСертификатни харид қилишингиз билан 1 ой мобайнида хизматни активлаштиришингиз керак бўлади. Акс ҳолда сертификат бекор қилинади.\nСертификат активлаштирилгандан кейин буклетда кўрсатилган хизматларнинг вақти ва жойига амалга қилган ҳолда 1 ой мобайнида фойдаланишингиз мумкин. Йил фасллари, об-ҳаво шароитлари ва бошқа сабаблар, умуман, vPodarok.uz компаниясига боғлиқ бўлмаган вазиятларда, аниқ хизмат кўрсатиш муддати сертификат активлаштирилган вақтдан бошлаб ўзайтирилиши мумкин.\nКУПОННИ ЭСДАН ЧИҚАРМАНГ\nКупон сертификат бўйича Сизга хизмат кўрсатилиш ҳуқуқини тасдиқлайди. Купон хизмат вақтида Ҳамкорга, албатта, етказилиш керак бўлади. Агар купонни ёддан чиқариб қолдирган бўлсангиз, у ҳолда сизга хизмат кўрсатилмайди.\nАГАР КЕЧ ҚОЛСАНГИЗ\nАлбатта, vPodarok.uz ходими билан боғланинг, биз Сизга қўлимиздан келганича ёрдам берамиз. Агар кеч қолишингиз Сиз танлаган хизмат учун техник ноқулайликлар келтириб чиқармаса, биз мазкур хизматни тўлиқ ёки қисқарган (кеч қолиш вақтингизга қараб) ҳолатда тақдим этишимиз мумкин.\nАгар қандайдир сабаб билан хизматдан фойдалана олмасангиз ва бу ҳақда олдинроқ хабар бермасангиз, сертификат бўйича хизматдан фойдаланиш ҳуқуқидан маҳрум бўласиз.\nАГАР КУПОННИ ЙЎҚОТИБ ҚЎЙСАНГИЗ\nАгар vPodarok.uz купонини йўқотиб қўйсангиз, сертификат бўйича хизматдан фойдаланиш ҳуқуқидан маҳрум бўласиз. Бироқ info@vpodarok.uz электрон почтамиз орқали совғангизнинг (ID) кодини ва контакт маълумотларингизни олдиндан юборсангиз, vPodarok.uz ходими имкон қадар купонингизни қайта тиклаб беради.\nҚИЙИНЧИЛИКЛАРГА ДУЧ КЕЛСАНГИЗ\nАгар танланган хизматдан фойдаланишда муаммога дуч келсангиз, дарҳол +998 (90) 960-08-10, +998 (71) 235-00-83 телефон рақамлари орқали менежерларимиз билан боғланинг. Ходимларимиз мазкур муаммони бартараф этиш учун бор имкониятини ишга солишади. Агар муаммо жойида ҳал бўлмаса, муаммони тўлиқ ҳолатда ёзма равишда ёки, имкони бўлса, хизмат кўрсатиш жойида Ҳамкор вакилига шикоят қилиш учун рўйхатдан ўтишингиз мумкин. Хизмат кўрсатилган пайтдан бошлаб 3 иш куни давомида www.vpodarok.uz сайтида шикоятингизни қолдиринг. Шикоятингизни қабул қилгач, 3 иш кунида Сизга жавоб қайтарилади.\nСертификат бўйича хизмат кўрсатилаётган шахс хизмат кўрсатиш пайтида олиб келинган жиҳозлар, анжомлар ва инвентарлар учун масъулиятни ўз бўйнига олади ҳамда йўқотилган ва келтирилган зарарлар учун жавоб беради.\nСертификат бўйича хизмат кўрсатилаётган шахс хизмат кўрсатиш пайтида ўзининг ва атрофидагиларнинг ҳаётига ҳамда соғлигига зиён етказиши мумкин бўлган ҳолатда ёки қўлланмалар, техника хавфсизлиги қоидалари ва бошқа талабларга риоя қилмаслик оқибатида келиб чиқиши мумкин бўлган кўнгилсизликлар учун жавобгар ҳисобланади.\nСертификатнинг активлаштирилиши мижоз сертификатда кўрсатилган хизматдан фойдаланиш шартлари ва тартиблари билан танишиб, унга розилик билдирганини тасдиқлайди.


Фарғона нефтни қайта ишлаш заводи замонавийлаштирилади\n04:04 06 Июл 2020\n15:06 17.06.2017 Ҳавола олиш\nНефт кимёси ҳамда мойлар ишлаб чиқарувчи Ўрта Осиёда ягона бўлган ушбу завод фаолияти қайта кўриб чиқилади ва сармоядорлар жалб қилинади.\nТОШКЕНТ, 17 июн — Sputnik. Ўзбекистоннинг энг йирик корхоналаридан бири бўлган Фарғона нефтни қайта ишлаш заводи фаолияти қайта кўриб чиқилиб унинг йўналиши ўзгартирилади. Бу ҳақида журналистларга “Ўзбекнефтегаз” ХК бошқарма раиси Алишер Султонов хабар қилди.\nБугунги кунда Ўрта Осиёда ягона бўлган ушбу завод нефтдан 35 хил маҳсулот ишлаб чиқаришга мослашган технологик қурилмаларга эга. Бугунги кунда корхонанинг даромади кам ҳамда у чуқур модернизация қилишга муҳтождир.\n“Биз ҳозир Фарғона нефтни қайта ишлаш заводидан қандай фойдаланишни ўйлаяпмиз. Ҳеч ким уни ёпмоқчи эмас. Ўрта Осиёда ягона бўлган ушбу корхонанинг салоҳияти улкандир. Заводни кенг кўламли замонавийлаштириш ва қайта йўналтириш кутмоқда”, — деди Алишер Султонов.\nХолдиг раҳбаринингсўзларига кўра корхона Совет Иттифоқи даврида қурилган. Нефт кимё маҳсулотлари, мойлар, маиший кимё маҳсулотлари ишлаб чиқариш бўйича корхонанинг салоҳияти жуда улкандир. Ундан ташқари заводда олий даражадаги мутахассислар фаолият кўрсатмоқда. Шунинг учун ҳам заводнинг келажаги порлоқ ва унпи ривожлантириш керакдир, деб ҳисоблайди Султонов.\nУнинг сўзларига кўра, айни дамда “Ўзбекнефтегаз” заводни ривожлантириш мақсадида чет эллик сармоядаорларни таклиф қилиш билан шуғулланмоқда. Масалан, АҚШнинг ExxonMobil компанияси бу борада Ўзбекистонга ўз таклифини киритди.\nЭслатиб ўтамиз Фарғона нефтни қайта ишлаш заводи ўзининг 55 йиллик тарихи давомида 60 хилдан ортиқ нефт-кимё ва халқ истеъмоли маҳсулотлари ишлаб чиқаришни йўлга қўйган.


«Ўзбекистонда иккинчи хотинга уйланишга расман рухсат берилди» мазмунидаги хабарларга изоҳ берилди — Sof.uz\n20.05 15:40 16852 Жамият\nИжтимоий тармоқларда “Ўзбекистонда иккинчи хотинга уйланишга расман рухсат берилди” деган мазмунда хабар тарқалди.\nФуқаролик ҳолати далолатномаларини қайд этиш Давлат хизматлари агентлиги тизимига кирувчи ФҲДЁ бўлимлари ваколати доирасида бўлгани боис ушбу масалага расман муносабат билдирди.\nШунингдек, Вазирлар Маҳкамаси қарорларининг қисқартмаси — ВМҚ этиб белгиланади. ПҚ дейилганда Президент қарори кўзда тутилади. 2020 йил 10 апрель куни Вазирлар Маҳкамаси томонидан тарқалаётган хабарда кўрсатилган қарор қабул қилинмаган, дейилади муносабатда.\nФҲДЁ Давлат хизматлари агентлиги қўшхотинлик\n30.09 09:46 166 Ўзбекистон\n4.09 12:02 860 Ўзбекистон\n13.08 17:28 1362 Ўзбекистон


16:05 / 27.08.2019 1609 pdf Ўқиш режими + -\nАллоҳ мол-дунё (бойлик)ни ибодатларни вақтида адо қилиш ва закот бериш учун туширган. Аллоҳнинг мол-давлати ҳайвоний нафс – фақат еб-ичиш ва лаззатланиш учун берилмаган. Бойлик, мол-дунё, ризқ-насиба Аллоҳники ҳисобланади. Шунга ишонган инсонгина ҳақиқий мўмин ва шокир банда даражасига эришади.\nАгар инсон “Мол-дунё, неъматни ўзим қўлга киритдим, неъмат менга ўз кучим соясида берилди”, “Бойликка ўз илмим билан эришдим” (Қосос, 78) дея худбинларча ўйласа ва ўзига бино қўйса, ҳақиқий Ғаний Зотни инкор этишга уринса, Қуръони каримда келтирилган ношукрлар, нонкўр ва андишасизлар тоифасига киради. Агар бойлик, мол-давлат, тўкин ҳаёт ишқибозлиги кишини Аллоҳга бандалик қилиш ва инсоний фазилатлардан узоқлаштирса у дунёдаги энг разил кимсага айланади.\n“Бойликни намоз ўқиш ва закот бериш учун туширдим. Одам боласининг бир водий (тўла) бойлиги бўлса, иккинчисини ҳам истайди. Шояд икки водий (тўла моли) бўлса учинчисини ҳам истайди. Одам боласининг қорнини тупроқдан бошқа ҳеч нарса тўлдиролмайди. Аллоҳ тавба қилганни кечиради”.\nАллоҳ мол-давлат билан сийлаган кимса устидаги бандалик ҳақини адо этмаса, унинг учун ернинг ости афзалроқ. Инсон Роббисини, Яратувчисини таниш, унга имон келтириш, Уни севиш, Уни зикр этиш учун яратилган. Инсоннинг ички дунёси (кўнгли) иймон, илм ва ҳикмат учун яратилган. Лекин баъзи нодонлар кўнгил дунёсини Аллоҳнинг Биру Борлиги, муборак исмлари, гўзал сифатлари, буйруқларидан маҳрум этиб, ўткинчи дунёнинг мол-дунёси муҳаббати билан тўлдирадилар. Шунга қарамай кўнгиллари тўлмайди. Ўзи ва мол-дунёсининг асл манбаси бўлган тупроққа қайтгунларича фақирлик, очкўзлик ва мол-дунёга ҳирсмандликдан фориғ бўлолмайдилар.\n07:00 / 07.02.2019 1665\n09:30 / 07.02.2019 489\n2469 08:00 / 21.04.2019\nСодиқ хабар икки тур бўлади\nАқоид илмининг машҳур намояндаларидан бўлган улуғ ватандошимиз Умар Насафий раҳматуллоҳи алайҳи ўзининг .Ақоиди Насафия, номли китобининг муқаддимасида давоми...\n471 13:00 / 23.06.2019\nАбу Соиб Абдий айтади .Солиҳ Муррий бизнинг олдимизга кирган эди, .Қаердан келяпсан, эй Абу Бишр, дедим. Солиҳ шундай деди .Уйимдан келяпман. Бу ерга келгунча кўп давоми...\n605 08:00 / 26.12.2019\nЭй одамлар, турли хаёлларга бориб, ғофил қолманг!\nАллоҳ таоло Қуръони каримда шундай марҳамат қиладиЭй одамлар Албатта, Аллоҳнинг ваъдаси ҳақдир. Бас, дунё ҳаёти сизни алдаб қўймасин. Ўта алдоқчи сизни Аллоҳ давоми...\n684 21:05 / 26.08.2019


Инсон манфаатларининг амалдаги ифодаси\nЯқинда Олий Мажлис Қонунчилик палатасида “Фавқулодда вазиятлардан жабр кўрган фуқароларни ижтимоий ҳимоя қилишнинг қўшимча чоралари тўғрисида”ги қарорига мувофиқ ишлаб чиқилган “Давлат божи тўғрисида”ги қонунига ўзгартиш ва қўшимчалар киритиш ҳақида”ги қонуни лойиҳаси биринчи ўқишда маъқулланди.\nПрезидентнинг 2020 йил 22 октябрдаги қарорида 2021 йил 1 январдан бошлаб табиий ва техноген ҳолатларда жисмоний шахсларнинг айбисиз йўқолган ёки яроқсиз ҳолга келган муайян фактни тасдиқловчи ҳужжатларини тиклаш учун тегишли органига мурожаати, турли тўлов ва йиғимлардан озод қилиш белгиланган.\nМаълумки, “Сардоба сув омбори”да юз берган офат натижасида минглаб фуқароларнинг ҳужжатлари йўқолди, яроқсиз ҳолатга келиб қолди. Уларни тиклаш ишлари ўрганилганда юқорида қай этилган қарор кучда бўлмаган эса-да, ҳужжатларни тиклашда тўловлар ундирилмаган.\nМисол учун ФҲДЁ органлари томонидан 2020 йил 1 июнга қадар 1 844 нафар фуқаронинг турли ҳужжатлари бепул тиклаб берилган. Аслида бунинг учун 300 млн. сўмдан ортиқ маблағ ундирилиши керак эди. Бу шундай ҳам қийин аҳволга тушиб қолган аҳолини моддий жиҳатдан янада мураккаб ҳолатга солиб қўйган бўларди.\nАмалдаги “Давлат божи тўғрисида”ги қонунда фуқаролардан бундай тўловларни ундирмаслик, йиғимлардан озод қилиш белгиланмаган. Шу боис, ушбу қонунга ўзгартиш ва қўшимчалар киритиш зарурияти вужудга келди ва ушбу қонун лойиҳаси тайёрланди. Бу борада хорижий тажриба ҳам ўрганилди ва АҚШ, Австралия, Янги Зеландия каби давлатларда шундай тартиб борлиги маълум бўлди.\nҚонунчиликдаги бундай ўзгаришлар мамлакатимизда инсон манфаатлари ҳар нарсадан устун тамойили остида фуқаролик жамиятини барпо қилиш борасида изчил ислоҳотлар амалга оширилаётганидан далолатдир.\nКўришлар сони: 204


Афифалик сари одимлар\n- Оилада қиз туғилди. Ўзбек оилаларида қиз боланинг иффатли, латофатли ва назокатли бўлиб ўсишига мургаклик давриданоқ алоҳида эътибор берилади. Хўш, қиз болалар жинсий тарбиясида нималарга аҳамият бериш зарур?\n— Албатта қиз боланинг жинсий тарбиясида кўплаб ўзига хос жиҳатлар мавжуд. Аксари ота-оналар гўдак қизалоқларидаги айрим меъёрий ҳолатларни дард аломатлари деб ўйлашади. Хусусан, гўдак сийналари, яъни сут безларининг вақтинчалик бироз қаттиқлашиши ёки гоҳида қизалоқ жинсий йўлларидан бирозгина қизғиш суюқлик чиқиши ўткинчи меъёрий ҳоллардир. Қиз бола, тетапоя бўла бошлаган даврданоқ ташқи таъсиротларга ўта сезувчан бўлади. Қизалоқ бир ёшга тулғунга қадар унинг суяк тузилиши тўғри ривожланишига аҳамият бериш зарур. Жумладан, рахит касаллигида скелет мускулатураси тонусининг ошиши қиз бола чаноғининг тор ва яссироқ бўлиб қолишига олиб келади. Бу ҳол ўз навбатида жинсий аъзолар ривожига ҳам акс таъсир кўрсатади. Гоҳо улғайиб турмуш қурилганда одатий туғруқ йўлларининг торайганлиги боис, туғиш асоратли кечишига ҳам болалик давридаги бефарқ муносабат сабаб бўлиши мумкин. Гўдак беқиёс она сути ва табиат неъматларидан қанча узоқ муддат баҳраманд бўлса, унинг зуваласи шунча пишиқ бўлади. Рахитни имкон қадар тезроқ, шифокор назоратида Д-гуруҳидаги дармондориларни тайинлаш, қуёш нуридан баҳраманд этиш билан даволаш лозим.\nГўдак қизалоқни иложи борича, йўргак касаллигидан асраш лозим. Чақалоқ узоқ вақт таги ҳўл ҳолатда ётиши натижасида, тери бичшшши, жинсий аъзолар ҳудуди таъсирланиб, шишиши ва қизариши каби асоратларга олиб келиши билан хатарлидир. Таглик синтетик бўлмаган одций материалдан бўлиб, кир совун билан яхшилаб ювилиши мақсадга мувофиқ.\nЧўмилтиришда ҳар хил шампунларнинг ишлатилиши ҳам қизларда ташқи жинсий аъзоларнинг жумладан, вулванинг аллергик яллиғланишига олиб келиши билан хатарли. Болакайларни тўғри кийинтириш, иштончаларни тез-тез алмаштириб туриш ҳам зарур. Қиз болалар иштончаларининг почаси ёпиқ бўлиши, жинсий аъзоларни совуқ қотишдан ҳамда турли хатарли ифлосликлар билан булғанишдан сақлаши билан қулайдир.\nМактаб ешидаги қизалоқларда анча тортинчоқлик, уятчанлик устувор бўлишини ота-оналар ва муаллимлар кўзда тутишлари жоиз. Зеро, қизалоқларда пешоб қопи ва тўғри ичакнинг тўлиб кетиши, яъни ҳожатга эҳтиёжманд бўлсада, қимтиниб ўз пайтида чиқмасликлари бачадоннинг жойидан сурилиб, аста-секинлик бюган эгилиб қолиши каби хатарли асоратга олиб келади. Бундай ҳолатлар кейинчалик бепуштликка сабаб бўлишини унутмаслигимиз жоиз.\nШу сабабли ҳам дарс ўтилаётган пайтда қизлар учун хатто рухсатсиз бирровга чиқиб келишларига қаршилик қилинмаса, назаримда айрим кўнгилсиз ҳолатларнинг олди олинган бўларди.\nҚиз бола жинсий тарбиясида расида бўлиш даврига қадар қуйидаги ҳолларга аҳамият беришлик жоиз:\nа) қиз бола бир ёшдан бошлаб фақат онаси ёрдамида чўмилтирилиши, ака-укачалари билан бир ваннада чўмилмаслиги лозим;\nб) ўғил болалар хуш кўрувчи тойчоқ, велосипед каби тос аъзоларини таъоирлантирувчи ўйинчоқар, қизалоқларда клитор сезувчанлигини ошириб, иффат пардасига дарз етказиш эҳтимоли мавжудлигини унутмаслик керак;\nв) қизалоқлар ота-она жинсий муносабатидан имкон қадар бехабарроқ бўлиши жоизлиги сабаб, ётоқоналар алоҳидалиги, ички кийимларнинг эса кўздаи йироқ бўлганлиги маъқулроқдир;\nг) жинсий аъзолар озода туғилиши зарур; ўғил болаларнинг тор, баданни таъсирлантирадиган кийимларини, хусусан, шимларини кийиш ҳам қизалоқларга салбий таъсир кўрсатиши аниқланган.\n- Юқорида асосан балоғат, сари одимлаётган қизалоқлар жинсий тарбиясидаги ўзига хосликлар ҳақида фикр юритилди. Умуман балогатгача ва балогат давридаги ўзгаришлар нималар-да намоён бўлади?\n— Қиз болалар расида даври тахминан 9 ёшлардан бошланади. Шартли тарзда бу жараённинг қуйидаги босқичларини тафовут этиш мумкин:\n1) 9-11 ёшли қизларда (айримларда 8,5 ёшдан 11,5 ёшгача) тос, думғаза суякларининг сезиларли ўсаёттанлиги кузатилади;\n2) 10-11 ёшларда (айримларда 9,5 ёшдан 12 ёшгача) қорин пасти, қов ҳудудларида аёлларга хос яккам-дуккам, майин туклар пайдо бўлиши ва кўкрак безларининг сезиларли ўсиши кузатилади;\n3) 11-13 ёшларда (айримларда 10-15 ёшларда) ташқи ва ички жинсий аъзоларнинг кескин ривожи кузатилади. Қов туклари кўпайиб, кўкрак безлари кескин катталашиб, унинг учида рангдорлик пайдо бўлади;\n4) 13,5-14 ёшларда (баъзидарда 9-16,5 ёшларда) кескин ривожланиш рўй бериши натижасида қўлтиқ ости мўйлари пайдо бўлади ҳамда илк ҳайз кўриш жараёни кузатилади. Орадан кўп ўтмай бу қизлар организмвда ҳомиладор бўлиш имконияти рўй беради;\n5) 15,5-17,5 ёшларга тўлгач, қизларда суяк, яъни бўй ўсиши тўхтайди. Овозлари истиғноли, майинлик бштан чулғаниши, ҳуснбузарлар тошиши ҳам шу ёшларга хосдир. Ҳар ойнинг маълум кунларида ҳайз жараёни рўй бериши одатий маромга тушиб олади.\nБалоғат ёшидаги қизларда тананинг нотекис ўсиш жараёни бошланади. Соннинг ёғ тўплаши, сийналарнинг катталашиши, чаноқ суяклари кенгайиши, думба ҳудудининг эт олиши ва сезиларли тўлишишлар шулар жумласидандир. Кескин ўсиш жараёни билан биргаликда ўспирин қиз руҳиятида ҳам ўзига хос ўзгаришлар рўй бериб, сиқилувчанлик, қимтиниш каби ҳолларга мойиллик кузатилади. Айрим қизлар кўкракларининг диркиллашидан андиша қилиб, кўксиларини ичга тортиб юрадилар. Бу эса гавданинг меъёрий ўсишига салбий таъсир этиши туфайли, нафас олиш аъзолари ва юрак хасталикларининг вужудга келтириши мумкин. Айрим қизлар эса узоқ вақтгача кўкракларини бирор материал билан сиқиб ўраб юрадилар. Натижада, сийналар ялпайиб, хунуклашиб кетиши билан бир қаторда, кела-жакда кўкрак бези касалликлари вужудга келишига маълум даражада сабаб бўлади. Бу ёшдаги қизлар ҳар жиҳатдан қулай, иқлимга мос, табиий, одми матодан қилинган сийнабаяд тақсалар бас, ҳушқомат ва соғлом бўлишлари шаксиздир.\nБалоғат ёшидаги қизларнинг оғир юк кўтаришлари қин ва бачадоннинг пастга тушиш дардига олиб келиши билан хатарлидир. Кўпгина, оналар гинеколог шифокор маслаҳатига фақат қизлари турмушга чиққандан сўнггина зарурат бор, дея хато ўйлашади. Натижада, балоғат ёшидаги қизларнинг жинсий аъзо касалликлари назардан четда қолиб, ўз вақтида даволанмаслиги боис, ҳар хил хатарли асоратларга, жумладан бачадон еки тухум йулларининг қайрилиб қолишига олиб келади.\n- Қизларга бериладиган тарбиядаги яна бир аҳамиятли жихат уларпи ҳайз жараёнидан огоҳ эттидир. Илк бора ҳайз кўрган баъзи қизлар тушунмовчилик боис, бу ҳолатни нотўғри қабул қшиб, изтироб комига тушганлар хам талайгина. Қолаверса, ҳар қаидай она хам қизи қачон илк бора ҳайз кўршиини аниқ бшолмайди. Умуман, бу жараён хақида илк сабоқ қай тарзда ва ким орқали бершшши лозим?\n— Аввало тарбия берувчи кишиницг ўзи тарбия топган бўлиши жонз. Қиз бола балоғат ёшига етишидан аввалроқ жинслар бораснда ҳамда ҳайз жараёни ҳақида етарли маълумотга эга бўлиши лозим.\nБу масъулиятли иш уч киши — она, мактаб муаллимаси ва ҳудудий шифокор аёл томонидан амалга оширилса, мақсадга мувофиқ бўлар эди.\nСабаби ҳайз баъзиларда 13-14 ёшларда, айримларда 9-10 ёшда, кечкиларда 16-17 ёшларда бошланиши ҳам мумкин. Кўпчиликни ташкил этган 13-14 ёшли қизлар учун мактаблар-да 12 ёшдаёқ ўғил болалардан алоҳида, махсус дарслар ташкил этиш мақсадга мувофиқ бўларди, Аммо эрта расида бўла-диган қизларда дуркунлик аломатлари сезилган пайтдаёқ она ёкм бирор мутахассис аёл бу қиз билан алоҳида, яккама-якка суҳбат ўтказиб, керакли сабоқни беришга улгуриши лозим. Ҳайз жараёнининг даврийлиги, муттасиллнги қиз болада бир неча йгшгача ўзгариб туриши ҳам меъёрий ҳол. Одатда ҳайз жараёни балоғат давридан 45-55 ёшга қадар ҳар ойда бачадондан қин орқали қон ажралиб чиқиши билан ифодаланади. Бу жараёнда бачадон насл уруғини қабул қилишга тайёрланади ва ҳомиладорлик ҳамда эмизикли бола бўлган даврда тўхтайди. Одатда ҳайз ҳар 21-24, 25-28, 29-33, кунда бир маромда такрорланиб, ўртача 3-5 кун давом этади.\nСоғлом қизларда ҳайз жараёни деярли билинмай ўтади. Аммо камқон; толиқувчан ва нимжон қизларда беҳоллик, қорин пасти ва бел ҳудудининг сирқираб оғриши, бош айланиши каби аломатлар пайдо бўлади.\nШунингдек, бу ёшдаги қизлардаги асабий, руҳий ўзига хосликлар, таъсирчанлик, ҳиссиётга берилувчанлик кабиларни кўзда тутган ҳолда, эҳтиёткорлик билан муомала қилиш зарур бўлади. Чунки айрим юқумли касалликлар билан бир қаторда, асабийлик, жисмоний толиқишлар ва ғамбодалик ҳам ҳайз маромининг бузилишига сабаб бўлиши аниқланган.\nҲайз кўриш муддати бошда ўзгарувчан бўлиб, кейинчалик аста-секин ўз маромини топади. Аммо узоқ вақт давомида хайз ўз маромини топмаса ва оғриқлар тўхтамаса, тезда шифокор билан маслаҳатлашган маъқул.\nКўпчилик аёллар ва оқила қизлар ҳайз жараёнини кузатиб бориш учун ўзларига махсус тақвим тузиб оладилар ва унда ҳайз мудцати, мароми, қон келишининг оз-кўплиги, оғриқ бор-йўқлиги каби қатор маълумотларни мунтазам қайд этишлари таҳсинга лойиқ. Зеро, бу жараён аёллар жинсий аъзоларининг ҳолатини акс эттирувчи кўзгудир.\n- Ҳайз даврида қандай гигиеник муолажаларга зарурат туғилади? Нималарга алоҳида аҳамият бериш лозим?\n— Ҳайз жараёнвда вужуд барқарорлиги анча сусайиши боис, касалликларга мойиллик кучаяди. Аёлнинг жинсий жиҳатдан соғломлиги эса ушбу даврдаги зарурий гигиеник муолажаларни тўғри ва мукаммал тарзда бажариб, озода юришига бевосита боғлиқдир. Бу даврда қинни чайиш, ваннада ювиниш мумкин эмас, аммо осг камида 2-3 марта ювилиши шарт. Ювилган аъзолар учун фақат ҳайз жараёнида қўлланиладиган, бошқа пайтда қайнатиб зарарсизлантирилган тоза сочиқни қўллаш мумкин. Ҳайз кунлари жинсий аъзоларга микроблар тушмаслиги учун, имкон қадар махсус "бактерицид боғлама"лардан фойдаланиш лозим. Бу қулайликлар мавжуд бўлмаган қипшоқ жойларда эса тоза пахта ва бинт қўллаш мумкин. Бу пайтда баданнинг совиб кетипшдан, зах шароитдан, оғир жисмоний меҳнатдан сақланиш зарур.\nУшбу даврда аччиқ қалампир, мурч ейиш, спиртли ичимлик истеъмол қилиш ҳам кони зиёндир. Айтганча, агар ҳайз 10 кундан зиёд келса, жуда кучли оғриқ билан кечса, даврийлиги илк пайтдан бошлаб бир йилгача муттасил бузилса, ёхуд ойбоши 17 ёшгача умуман келмаса, албатта, шифокор-мутахассисга мурожаат этиш керак.\n"...Дугонам Нигора болаликдан фақат ўгил болалар орасида тўпори, шўх бўлиб ўсганди. 16 ёшдан кейин у билан дўстлашдик. Яқшда эса унинг мени қучишида эркакларга хос эҳтирос белгилари борлигини сезиб қолдим. Унинг эркакшодалиги, йигитлар ҳақидаги суҳбатларни хуш кўрмаслиги, қизлар билан қўпол ҳазишшшиши мени ташвишга солди. Бу касаллик белгиси эмасмикин?..." Шарофат\nАфсуски, охирги пайтларда шу каби ҳолатлар кўп учраб туради. Қизнинг жинсий тарбияси учун маъсул — онанинг хатоси ёки лоқайдлиги ҳам шу ҳолга сабаб бўлиши мумкин. Она балоғат сари одимлаётган фарзандининг айнан ўзига тегишли жинс вакиллари муҳитида ўсишига аҳамият бериши лозим. Маълумингизким, қизларнннг қонида аёллик гормони — эстрогенлар билан биргаликда кам миқдорда бўлсада, андрогенлар — эркаклар гормони ҳам мавжуд бўлади. Қизалоқ ўсаётган муҳит, асосан, ўғил болалардан иборат бўлса, андрогенлар миқдорининг ошиб кетиш эҳтимоли пайдо бўлади. Бу эса гоҳо унинг эркакшодароқ бўлиб ўсишига, қизлик назокатидан мосуволигига олиб келади. Бу ҳол кейинчалик аёллар гомосексуализмига олиб келиши ҳам эҳтимолдан холи эмас.\nНегадир, қизлардаги эркакшодапик, йигитлардаги хотинчалипшик белгилари ёлғиз аёллар оиласида кўпроқ учрайди. Яқинда қабулимга бир аёл 23 ёшли ёлғиз ўғлини бошлаб келди. Ўғли ҳанузгача уйланишдан бош тортаётганлиги, қизларга бефарқ-лигидан шикоят қилди. Она ёлғиз ўғлини болалиқдан ўта авайлаган, калтак ейишидан ҳадиксираб фақатгина қизлар билан ўйнашига рухсат берган, холос. Натижада бола ўзини қизларга ўхшаб тута бошлаган, тенгдош йигитларга асло қўшила олмаган. Ойнаи жаҳрндаги беибо фильмларни кўрганда эса ўзини қизларнинг ўрнига қўйиб тасаввур қила бошлаган. Текширувларимиз натижасида нотўғри тарбия туфайли йигитда ҳезалаклик (гомосексуализм)ка мойиллик белгилар топилди. Демак, қиз бола жинсий тарбиясида онанинг, ўғил бола жинсий тарбисида отанинг ўрни беқиёсдир. Фарзавдимиз ўз жйнси вакиллари муҳитида ўсаётганлигига хам алоҳада аҳамийт беришимиз шарт экан.\nМактабларда балоғат арафасидаги ўғил ва қиз болаларга алоҳида-алоҳада махсус сабоқлар берилишини йўлга қўйиш керак.


Ўйнаш-жазман — Latifa.uz\nЎйнаш-жазман ҳақида латифалар\nУйга маст ҳолатда келган эрига хотини бақириб:\n— Ичибсан-ку майли-я, лекин нега белингда тирноқ излари туширилган?\n— Айтсам ишонмайсан! Ичиб олиб юролмай қолгандим, бургут уйгача ташлаб қўйди...\n#Эр-хотин #Аёллар #Эркаклар #Пиёнисталар #Оила #Ўйнаш-жазман\nАфандини иккита хотини бўлган экан. Кунларнинг бирида афандидан биринчи хотини сўрабди:\n— Қайси биримизни кўпроқ севасиз?\n— Икковингни-ям бирдек севаман, - дебди афанди.\n— Агар иккала хотинингиз чўкаётган бўлса, кимни биринчи қутқарасиз? - сўрабди яна хотини. Афанди бўлса:\n— Сен сузишни биласан-ку..., - дермиш.\n#Эр-хотин #Аёллар #Эркаклар #Оила #Ўйнаш-жазман\nАфанди бир куни товуқларига қараб ҳаёл суриб ўтирса, хотини кўриб:\n— Нимани ўйлаб ўтирибсиз, - дебди.\n— Биз энг олий мавжудод бўла туриб, шу парандаларчалик бўла олмаймиз. Қара, битта хўрозни қирқта хотини бор, болалари эса беҳисоб бўлса ҳам, ҳеч қайси бирига алимент тўламайди ва энг қизиғи бирорта ҳам қайнонаси йўқ, - дебди.\n#Эр-хотин #Аёллар #Ҳайвонот #Эркаклар #Қайнона-қайнота #Оила #Ўйнаш-жазман\nБир аёлнинг ҳуштори уйидалигида, эри келиб қолибди. Ҳуштор кийимларини олишга ҳам улгурмай, деразадан қочиб қолибди. Яқин ўртада парк бор экан. Паркка кирса ўзига ўхшаган кийимсиз ҳайкал боракан. У ҳам ҳайкални ёнига келиб, қимирламай қотиб турса, ёнидаги ҳайкал:\n— Эй, аҳмоқ! Пайпоғингни ечиб ташла. Қаерда кўргансан пайпоқ кийган ҳайкални?, - дебди.\nТўйда бир аёл ёнидаги аёлга қараб:\n— Ўйнанг Собиржон, - деса, бояги аёл:\n— Мени исмим Собиржон эмас Фарида, - дебди.\nУ аёл дермиш:\n— Сизни исмингиз Фаридами, йўқми билмадиму, мени эримни телефонида Собиржон деб ёзилган.\n#Аёллар #Телефон #Ўйнаш-жазман\nКечаси уйга кириб келган эр нимадан жанжал чиқаришни билмасдан, хотинига:\n— Чироқни ёқ! Энди ўчир, ёқ, ўчир, ...- деяверибди.\nБироздан кейин хотинини бир уриб:\n— Кечаси хушторингга сигнал беряпсанми? - дермиш.\n#Эр-хотин #Аёллар #Эркаклар #Жанжал #Оила #Ўйнаш-жазман\n— Дада, кеча кўчада бир аёл билан кинога кириб кетдингиз-а?\n— Жим, онанг билмасин! Мана сенга ўн минг!\n— Йўқ дада, ўн минг кам!\n— Мана йигирма минг бўладими?\n— Дада, зиқналик қилманг! Ўтган куни ойим билан қўл ушлашиб кетаётган амаки эллик минг берди-ку...\n#Эр-хотин #Болалар #Пул-бойлик #Ўйнаш-жазман\n— Эээ? йиғиштир адабийча гаппи, эри кетсин, сурамиз.\n#Эркаклар #Устоз-шогирд #Ўйнаш-жазман\nЭр хотини билан ҳазиллашмоқчи бўлиб дебди:\n— Азизам, сенга бир сирни очишим керак!\n— Нима сир экан?\n— Мени кечира оласанми?\n— Ичимни қиздирмасдан, айтинг тезроқ!\n— Бизни қизимиз сени фарзандинг эмас...\n#Эр-хотин #Аёллар #Эркаклар #Калтафаҳмлар #Оила #Ўйнаш-жазман


ЎзА мухбирининг Имом Термизий халқаро илмий-тадқиқот маркази директори, тарих фанлари доктори, профессор Убайдулла Уватов билан суҳбати мазкур халқаро ташкилотнинг мақсад-вазифалари, буюк муҳаддис ватандошимиз меросининг башарият тамаддунидаги ўрни ва бугунги мураккаб глобаллашув шароитида инсон тарбиясидаги аҳамияти ҳақида бўлди.\nХитойлик киночилар билан учрашув\nКиночилар уйида Хитой Халқ Республикаси кинематографлари билан ижодий учрашув бўлиб ўтди.\n"Жаҳон адабиёти" журнали ижодкорлари билан учрашув бўлиб ўтди\nКитобга бой “Китоб олами”\nМамлакатимизда аҳоли ўртасида китобхонлик маданиятини ошириш, ёш авлод тарбиясида китобнинг таъсирчан кучидан унумли фойдаланишга алоҳида эътибор қаратилмоқда.\nНавоий вилоятида 19 минг 300 дан зиёд рус миллатига мансуб юртдошларимиз истиқомат қилиб, барчамиз учун ягона Ватан бўлган Ўзбекистонимизнинг янада тараққий этиши йўлида фидокорона меҳнат қилмоқда.\nФайзли мусиқий оқшом\nЎзбекистон Республикаси Маданият вазирлиги томонидан ҳамкор ташкилотлар билан биргаликда ўтказилаётган "Баҳор нафаси" халқаро санъат фестивали мухлисларга кўтаринкилик, байрамона кайфият улашаётгани билан манзур бўлмоқда.\nЎзбекистон Ёзувчилар уюшмасининг «Дўрмон» ижод боғида Наврўз байрами нишонланди. Шу муносабат билан ушбу сўлим гўшада ёзувчи ва шоирлар, маънавият, маданият, санъат ва илм-фан соҳаси фидойилари жам бўлди.\nКитобдан содиқ дўст бўлмас\nХалқимиз азалдан китобни яқин дўст, китоб мутолаасини юксак фазилат, деб билган. Аждодлардан мерос бу ажойиб фазилат юртимизни ҳамиша тараққиёт сари етаклаб, ёш авлодни Ватанга муҳаббат, юртга садоқат, миллий қадриятларимизга ҳурмат руҳида тарбиялашда муҳим аҳамият касб этиб келмоқда.


Имло қоидасини бузганга чора йўқми? — Ishonch Gazetasi\nМамлакатимизнинг деярли барча ҳудудларида турли идора ва ташкилотлар, хусусий корхоналар, хизмат кўрсатиш шохобчалари ва бошқа муассасалар пешлавҳаларида қатор имло хатоларига кўзимиз тушади. Буларни кўриб улғаяётган ёшлар “шундай ёзилиши керак экан-да” деган фикрга бориб қолмайдими? Бу саводсизлик эпидемиясига сабаб бўлмайдими? Нима учун имло қоидалари бузилишига ҳаммамиз бефарқ қараб туришимиз керак? Журналист Назокат Машарипованинг “Ҳаёт кўзгуси” газетасининг 2019 йил 28 январь № 3-сонида чоп қилинган мақоласида шу ҳақда сўз юритилади.\nПЕШТАХТАЛАРДАГИ ЛАВҲАЛАР ЁҲУД АЖАБТОВУР СЎЗЛАРГА «МУККА»СИДАН КЕТАЁТГАНЛАР…\n«Ўзбекистон Республикасининг давлат тили тўғрисида»ги қонуннинг 22-моддасида «…Лавҳалар, эълонлар, нархномалар ва бошқа кўргазмали ҳамда ахборот воситалари республика давлат тилида ёзилади ва эълон қилинади…» деб белгилаб қўйилган. Афсуски, қонуннинг амалий ижроси тўла таъминланмаётгани кўнгилни хира қилади.\nЯқинда рўзғор ташвиши билан туманимиздаги кундалик бозор атрофидаги дўконларни айландим. Даставвал бозорга бораверишда йўл устида фаолият кўрсатаётган бир қанча гўзаллик салонлари, тикувчилик цехлари, катта пештахтага ёзилган реклама ва эълонлар, шунингдек, одамлар овқатланадиган ошхоналар пештоқига ёзилган ёзувларга кўзим тушди. Инсонни жалб қила оладиган бир-биридан чиройли кўринишга эга бўлган, гўёки рақобатлашаётган пештахта ёзувлари учун тадбиркорлар шунча вақт ажратишибди-ю, наҳот сўзлардаги имловий, тиниш белгили, услубий хатоларга эътибор беришмаган бўлса…деган хаёлга бордим. Шу онда тикувчилик цехи рўпарасидан ўтиб-кетаётган мактаб ўқувчиларидан икки нафарига «ҳар-хил» сўзи қандай ёзилади? – деган савол билан мурожаат қилдим. Улар дарҳол тикувчилик цехи пештоқига кўзи тушди-ю, «хар-хил» деб жавоб беришди. Кейин уларга тўғри вариантини айтганимда, кўчалардаги барча ёзувлар тўғри ёзилади деб ўйлашларини, кўп ҳолларда ана шу ёзувларга таяниб хатоларини тўғрилаб олишини айтишди.\nАна хато-ю, мана хато. Бир қарашда арзимасдек туюлаётган бу каби ҳолатлар келажак авлоднинг маънавиятига қандай салбий таъсир кўрсатишини ва бунинг натижасида келиб чиқадиган оқибатини бир мулоҳаза қилиб кўрайлик. Йўлимда давом этар эканман, гўзаллик салонлари олдида реклама кўринишида ёзилган педикюр, моникюр, lovestory, slideshow, barbershop salon, салон красоти, real salon, ошхоналар пештоқида jizza beauty, тикувчилик цехлари пештоқида «хар-хил турдаги пардаларни тикамиз», «арзон кийим кечаклар», шунингдек, дўконлар пештоқида «оптом нархларда сиз хохлаган усулда» ҳамда акфа маҳсулотлари сотиладиган дўкон пештоқида «тежамкор ёритгичларнинг янги авлоди» деган сўзларга кўзимиз тушди. Аслида ривожланиб бораётган, таълим соҳаси янада равнақ топаётган пайтда бундай камчиликларга йўл қўйиш уят ва ачинишдан бошқа ҳеч нарса эмас. Юқорида келтирилган «хар-хил» сўзи аслида имловий қоидаларига кўра «ҳар-хил», «хохламоқ» сўзи эса «хоҳламоқ» шаклида ёзилади. «Тежамкор ёритгичларнинг янги авлоди» жумласидаги «авлод» сўзи ўрнига «тури» сўзи ишлатилса тўғри бўлади. (Бу сўз жонсиз нарсаларга эмас, айниқса, инсониятга нисбатан ишлатилиши фанда исботланган). Ошхона пештоқидаги «jizza beauty» сўзини ҳар қандай инсон «гўзал жизза» деб тушунади. Унинг ўрнига «Миллий таомлар», «ширин таомлар» каби ўзбек тилидаги бир қанча чиройли сўзлардан фойдаланиб ёзувлар тайёрлашса мақсадга мувофиқ бўларди.\nЎтмишга бироз бўлсада назар ташлаб кўрайлик, она тилимиз мавқеини ошириш учун қандай курашлар олиб борилди, минбарларда ва расмий ҳужжатларда ўзбек тилига ўрин берилмай, хақорат қилинганлиги, эътиборга олинмаганлигини наҳот хотирамиздан чиқариб ташлаган бўлсак? Қанча қийинчилик ва машаққат эвазига эга бўлган тилимизни қадрлаш, ёш авлодни унга нисбатан ҳурмат руҳида улғайтириш ўрнига мантиқсиз, инсон ҳаёлларини чувалаштирадиган ажнабий сўзлардан фойдаланишга муккасидан кетмаяпмизмикан? Сержило тилимиз имкониятларини мукаммал билмай туриб, ўзга миллат тилига шу қадар ифтихор билан қарайдиган инсонлар кошкийди ўзлари ёзган сўзларга ўзлари тушуна олсалар?! Бу гапимиз билан бирча савдо дўконлар пешдоқидаги номларда хатоликлар бор демоқчи эмасмиз, бироқ кўнгилни хира қиладиган, маънавиятга путур етказадиган, ўзимизнинг она тилимизнинг қадрини билмай, алмойи-алжойи сўзлардан фойдаланишга устасифаранглар эса талайгина. Баъзида эса бинолар пештоқидаги инглизча, русча, ўзбекча, баъзан сўзларнинг қайси тилга мансуб эканлигидан бошинг айланиб, қай мамлакатда яшаётганингни ҳам англолмай қоласан гўё…\nИсм инсоннинг безаги бўлганидек, бехато ёзилган ёзувлар ҳам ташкилот, муассаса, дўкон, биноларнинг кўрки бўлиши билан бирга шу ерда ишловчиларнинг ҳам билимини, маданиятини акс эттирадиган кўзгуси ҳисобланмайдими?!\nОзод Шарофиддиновнинг шундай сўзлари бор: «Йўл қоидасини бузган инсонга жазо бор-у, нега тил қоидасини бузганга жазо йўқ».\nЎз жонимизни жазодан асраш учун йўл қоидасини бузмасликка чин дилдан киришамиз. Бироқ миллий қадриятларимиз, ўзбекона урф-одатларимиз, ўзлигимизни ўз ичига олган она тилимизга беписандларча қарашга виждонимиз қандай йўл қўяётганига ҳайрон қоласан киши.\nАхир она тилимизда ҳам минглаб маъноли, оҳорли, рекламачилар хоҳишига монанд, жозибадор сўзлар талайгина. Биз чет элнинг ажабтовур сўзларига эмас, ўзлигимиз, миллийлигимиз, юксак маданиятимизни ўзига сингдирган она тилимиз сўзларига эҳтиёж сезайлик. Ёзувчи П.Қодировнинг «Тил ва эл», «Эркин Воҳидовнинг «Сўз латофати» каби асарларига таяниб, она тилимизнинг софлигини сақлаб қолайлик. Ёш авлоднинг билими, тафаккури қай даражада бўлишида ҳам пештахталардаги лавҳаларнинг ҳиссаси катта.\nҚўшкшпир туман «Ҳаёт кўзгуси» газетасининг 2019 йил 28 январ №3- сонида чоп қилинган.\nХатолардан холи бўлмаган ишлар…


ЯНГИ ДУНЁ » Blog Archive » Дераза ортидаги одам\n– Мен бир йигитни севиб қолдим, бироқ бу севги менга бахтдан кўра кўпроқ мусибат келтирди, – деб ҳикоясини бошлади Гулруй. – Мен унга қанчалик интилмай, шу қадар узоқлашиб борардим. Ахийри бора-бора ўртамизда улкан тўсиқ пайдо бўлди. Бу дераза эди.\n…Мен ожиз, лекин ниҳоятда сулув бу қизга ёрдам беришга аҳд қилдим. Мақсадим Гулруй билан рихлатдаги инсон муносабатларини тиклашга ёрдам бериш эди.\nЯна одатдагидек деразани аввал секин, кейин куч билан тақиллата бошладим. У ўгирилиб қаради. Сўнгра қўлидаги кўзгуга хиёл тикилганча мен томонга кела бошлади. Йўқ, у одамовига ўхшамасди.Қарашларидан зукко, олижаноб киши эканлиги сезилиб турарди. «Ҳа, сизга нима керак ўзи? Нега ҳар куни деразам ортидан нари кетмайсиз?» Яна нималар деди у мен англай олмадим.\nНазаримда унга нимадир қаттиқ азоб берарди. Нимадир.\n1992 йил Тошкент.\nPublished on november 19, 2012 · Filed under: Юсуф Расул;


Сочида пансионатдан ҳайдаб, кўрпада ётган ҳолича кўчага чиқариб ташланган бемор эркак ўзи учун ажратилган квартирада яшашдан бош тортди… - 6 Сентября 2019 - www.SheJoT.CoM\nГлавная » 2019 » Сентябрь » 6 » Сочида пансионатдан ҳайдаб, кўрпада ётган ҳолича кўчага чиқариб ташланган бемор эркак ўзи учун ажратилган квартирада яшашдан бош тортди…\nСочида пансионатдан ҳайдаб, кўрпада ётган ҳолича кўчага чиқариб ташланган бемор эркак ўзи учун ажратилган квартирада яшашдан бош тортди…\nЭслатиб ўтамиз, куни кеча Сочида бўлиб ўтган ачинарли ҳодиса хусусида ёзгандик. Унда 2014 йили олимпиада бўлиб ўтиши баҳонасида уйи бузиб ташланиб, шу кунгача пансионатда яшаб келган Андрей Мартинов ҳақида сўз борганди. У анчадан бери саратон хасталиги туфайли тўшакка михланиб қолган. Шунга қарамай, суд ижрочилари ва полициячилар биргаликда келиб Мартиновни ётган ҳолича кўрпаси билан қўшиб кўчага чиқариб ташлашди. Эмишки, пансионат сотувга қўйилибди. Энди у ерда яшаш мумкин эмасмиш. У хотини Наталья билан кўчада ётишга мажбур бўлди. Лекин маҳаллий раҳбарлар эр-хотинга бир хонали квартира топиб беришибди. У ерда Мартиновлар бир кечагина тунашди. Кейин яна пансионат ёнига қайтишди.\n— Бу квартирада умуман шарт-шароит йўқ, — деди Андрей Мартинов. — Сув йўқ, газ йўқ, дераза-эшиклар синиб тушган. Қўланса ҳиддан туни билан кўз юма олмадик. Ҳадеганда нафасим сиқиб сал бўлмаса ўлаёздим. Хотиним ҳам бўларича бўлди. Шунинг учун пансионат ёнига қайтиб келиб кўчада яшашга мажбур бўлдик…\nМаҳаллий раҳбарларнинг айтишича, улар квартира таъмирбоплигини олдиндан айтиб Мартиновларни огоҳлантирган. Ҳарқалай кўчада тунашдан кўра шу ерда яшаш қулайлигини уқтиришган. Энди улар бу муаммони қонун йўли билан бартараф этишга киришишибди.\n— Наҳотки, одамлар шу қадар шафқатсиз, меҳр-оқибатсиз бўлиб кетишган? — дейди Андрей Мартиновнинг яна кўча юзига кўрпа тўшаб ётганини кўрган ўткинчи қариялардан бири. — Одам-а, одам! Одамнинг қадри, баҳоси шу қадар пастлаб кетдими? Ҳайвон кўчада сарсон кезаётган бўлса ҳам уни вақтинча яшаш жойига, ёки доимий яшаш учун ҳайвонот боғларига олиб кетишади. Ҳеч бўлмаганда жониворни кимдир асраб олади. Қаранг, деярли ўлим тўшагида ётибди бу одам. Унга ҳеч бир раҳбарнинг раҳми келмаяпти. У уйсиз, овқатсиз. Бу ҳам етмагандек, касал. Оғир касал. Дунё шунчалар тормики, шу бечора эр-хотинга бир метр жой топилмаса?..\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 21 | Добавил: iphone | Рейтинг: 0.0/0


Америкалик рассом 2015 йилнинг оммавий маданиятга алоқадор воқеаларини бир суратда жамлади\nАмерикалик рассом Люк МакГарри чизган суратида якунланаётган 2015 йилда АҚШ ва жаҳонда рўй берган асосий воқеаларни ифодалашга ҳаракат қилди. У ўз суратида асосан оммавий маданиятга оид воқеаларни жамлаган. Лекин суратда Париж воқелари ҳамда Ампквадаги отишмага оид ифодалар ҳам бор.\nБу иллюстрация унинг имзоси билан Beutler Inc. сайтига жойлаштирилган. Унда йилнинг 143 воқеаси ҳақида маълумот олиш мумкин.\nКартинада йил давомида эфирга чиққан фильмлардан лавҳалар ("Юлдузлар жанги", "Телба Макс") ҳамда мусиқа оламидаги ҳодисалар ( N.W.A. Straight Outta Compton хип-хоп гуруҳи чиқишлари) тасвирларини кўриш мумкин.\nРассом шунингдек, АҚШ президентлиги учун пойга жараёни, интернет-мемлар, спортга оид воқеаларни чизган.


Давлат департаменти: Ўзбекистонда маҳаллий ҳокимлар хусусий мулкка даҳл қилмоқда\n22 апрел 2021, Тошкент вақти: 02:45\nЎзбекистонда маҳаллий ҳокимият органларининг хусусий мулк даҳлсизлиги тўғрисидаги қонунчиликка амал қилмаётгани мамлакатдаги инвестициявий муҳитга салбий таъсир кўрсатмоқда. Бу ҳақда АҚШ Давлат департаментининг жаҳон давлатларидаги инвестициявий муҳит тўғрисидаги янги ҳисоботида таъкидланди.\n165 дан ортиқ мамлакатдаги инвестициявий муҳит таҳлил қилинган мазкур ҳисоботда таъкидланишича, Ўзбекистон ҳукуматининг иқтисодиётда давлат монополияларининг устунлигини қисқартириш ҳаракати сезилмаяпти. Бундан ташқари давлат харидлари соҳасидаги амалиётлар ҳам шаффоф эмас.\n“Кичик корхоналар мол-мулклари ҳудудий ёки туман ҳокимиятлари билан яхши алоқаси бўлган компаниялар ёхуд улар томонидан қўллаб-қувватланаётган лойиҳалар фойдасига олиб қўйилаётгани ҳақида хабар берилмоқда. Интеллектуал мулк ҳуқуқлари тўғрисидаги қонунчиликнинг қўлланилиши ҳали-ҳамон етарли даражада эмас”, — дейилади ҳисоботда.\nАйни пайтда ҳисоботда Ўзбекистонда 2016 йилда бошланган либераллаштириш сиёсати ўз самарасини бераётгани ҳам таъкидланди. Жумладан, Ўзбекистонга жалб қилинган тўғридан-тўғри хорижий инвестицияларнинг ҳажми 2018 йилда 1,6 миллиард долларни, 2019 йилда эса 4,2 миллиард долларни ташкил қилган.\nҲисоботда Ўзбекистон Жаҳон банкининг Doing Business рейтингида бизнес муҳитни яхшилаш борасида катта ютуқларга эришган давлатлар 20талигига киритилгани ҳам қайд этилган.


Уй қуриш учун ғиштлар - Erkak.uz\nУй қуриш учун ғиштлар\nFeruza 14.06.2016 07:29 1036 01\nМақолани бошлашдан аввал жуда ушбу мақолага мос тушадиган ажойиб ҳинд мақола ёдимга тушди:\nАмални эксанг – одат ўсиб чиқади.\nОдатни эксанг – характер ўсиб чиқади.\nХарактерни эксанг – тақдир ўсиб чиқади.\nУшбу мақол одамни ўйлантириб қўяди: Наҳотки биз бажараётган у ёки бу амаллар одам ҳаётида муҳим ўринни эгалласа?\nБизнинг ҳаётимиз, агар мантиқан ўйлаб қарасак, турли одатлардан иборат. Кун давомида ўзимизни қандай тутишимиз, фикрлашимиз, биз ишонадиган турли ирим-сиримлар, қайсидир одамни ёқтириш ёки ёқтирмаслигимиз – буларнинг ҳаммаси одатдан бошқа нарса эмас. Йўлимизда учрайдиган ҳар бир янгиликни миямиз аввало хавфсиз ёки хавфлилигини текшириб кўради, секин аста бу янгиликка кўникамиз, кейин эса у одат тусига киради. Бизнинг истакларимиз келажакдаги тақдиримизни шакллантириб, атрофимизда шу тақдирга мос одамларни пайдо қилади, биз айнан истакларимиз, одатларимизга кўра атрофимиздаги реал воқеъликни шакллантирамиз .\nПсихология фанида “одат” деган тушунчага қуйидагича таъриф берилади: Одат – бу яхши ўзлаштирилган амал бўлиб, одам бу амални ҳар доим бажаришга эҳтиёж сезади. Одат бирон бир амал кўп маротаба такрорланганда пайдо бўлади ва онгимизда мустаҳкамланади. Онгимизда одат мустаҳкамланиши учун биз одатнинг шаклланишига сабаб бўладиган амалдан ҳар доим завқланишимиз керак. Шундай экан, одатнинг шаклланиши учун фақат амални такрорлаш кифоя қилмайди, балки ундан завқ олиш ҳам муҳимдир.\nПсихологларнинг тадқиқотлари натижасида шу маълум бўлдики, бирон бир одатнинг пайдо бўлиши учун одамларга 18 кундан 254 кунгача вақт керак бўлар экан. Бироқ, юқорида айтиб ўтганимиздек, одатнинг шаклланишида амалдан завқланиш жуда муҳим, акс ҳолда одат 1 ҳафтада ҳам, 1 ойда ҳам шаклланмайди.\nКундалик ҳаётимизда одатдан ташқари, “кўникма” ҳам муҳим аҳамиятга эга. Бироқ кўникма ва одат бир-биридан фарқ қилади. Уларни адаштирманг. Кўникма – бу ўрганиш ва ирода йўли билан бажарилган ва кейинчалик мустақил бажариладиган ҳаракатлардир. Масалан велосипед ҳайдаш бу одатми? Ахир биз велосипед ҳайдашни бир ўрганиб олсак, кейин уни бемалол бошқарамизку? Йўқ бу одат эмас, лекин масалан, велописедда ишга келиш олдидан ҳар куни кафега кириб ўтиш бу одат.\nОдат ва кўникманинг бир-биридан фарқи шундаки, одат доимо ижобий ва ёқимли ҳислар билан боғлиқ бўлади. Одатни худди бизга завқ бағишладиган маросимга ўхшатиш мумкин. Кўникма эса бундай ҳислардан ҳоли. Шундай экан, одатдан кўра, кўникмани шакллантириш осонроқ, сабаби, кўникмани пайдо бўлиши учун амални қайта-қайта такрорлашнинг ўзи кифоя.\nОдамда бирон нарсага мажбурлагаш орқали кўникмани шакллантириш мумкин (масалан, болага ёзишни ўргатганда), бироқ одат учун мажбурлаш усули фойдасиздир. Агар одам бирон бир амални бажарганда руҳий завқланиш олса, ёки ёқимли ҳисларни туйса, бу амални қайта бажаришга интилади ва одат жуда тез шаклланади.\nМиямизда серотонин моддаси ишлаб чиқарилади. Айнан серотонин бирон нарсага ўрганишимиз ва унга нисбатан кўникишимизга олиб келади. Серотонин эса одам ўзида ёқимли ҳисларни сезганда ишлаб чиқарилади. Биз салбий ҳисларни ўзимизда сезганимизда эса норадреналин ажралади. Шундай экан қандай амал бизда ёқимли ёки салбий ҳисларни пайдо қилишига қараб, бу у ёки бу амални бажаришга интиламиз ёки уни бажаришдан қочамиз.\nХўш бизнинг одатларимиз зарарлими ёки фойдалими?\nОдатлар бизнинг бу дунёдаги ҳаётимизни қандай кечишига ўз таъсирини ўтказади. Албатта ҳар биримиз “зарарли одатлардан” қутулиб, “фойдали одатларни” шакллантиришга ҳаракат қиламиз. Зарарли одатлар деганда, биз соғлиғимизга зарар келтирадиган ва умуман бизнинг атрофимизни ўраб турган ва биз билан доимий мулоқотда бўладиган одамлар нотўғри деб қабул қилган одатларни тушунилади. Масалан, доимий фастфуд истеъмол қилиш соғлиқ учун зарарли, тирноқни тишлар ёрдамида олиш эса кимгадир оддий ва шу билан бирга безарар одатдек туюлса ҳам, атрофдагилар назарида жирканишга сабаб бўлади. Хўш зарарли одатларнинг асл моҳияти нимадан иборат? Нима учун биз баъзида зарарли одатларга интиламиз? Гап шундаки, одам ўзини хавфсиз, қулай сезиши, лаззат олиши учун турли одатларни ўзида шакллантиради. Одам хавфсизлик, қулайлик, лаззат ҳисларига эришиш учун фойдали одатлар билан бирга зарарли одатлардан ҳам фойдаланади. Ҳар қандай зарарли одатда (ҳоҳ у фастфуд истеъмол қилиш ёки сигарет чекиш бўлсин) шундай нарса борки, одам одатнинг зарарли эканлигини онгли равишда тушуниб етса-да, беихтиёр уни қилишга мажбур, сабаби, шу туфайли у юқоридаги ҳисларга эриша олади.\nБизнинг руҳиятимиз шундай тузилганки, биз ҳар доим лаззатга ёки хотиржамликка энг қисқа йўл орқали эришишга ҳаракат қиламиз. Эски одат билан хайрлашиш учун биз янги одатни йўлга қўйишимиз керак. Лекин янги одат бизга эски одатдан кўра, кўпроқ лаззат бера олгандагина биз эски одатни ташлай оламиз.\nБироқ жамиятда одатларнинг турлари кўп. Уларни жуда оддий ва мураккаб одатларга бўлиш мумкин. Мураккаб одатлар – ўз номи билан муракаб, зеро ичкиликка берилган одамга оддийгина қилиб “ўзингизни қўлга олинг, иродали бўлинг” дейиш билан иш битмайди. Бундай одатларни даволашда одамнинг бир ўзи ҳеч нарса қилолмайди, албатта мутахассис ёрдами керак.\nОдамзот ҳамма нарсага кўникади. Бу гап жуда тўғри айтилган, зеро шундай одамлар борки, улар ифлос жойларда яшайди, ёмон овқатланади, жанжалкаш бўлади. Биз бундай вазиятда – “улар шунга кўникиб қолган” деймиз. Бироқ бундай салбий ҳаётга қандай кўникиш мумкин? Назаримизда бундай ҳаёт билан яшаб бўлмайдигандек туюлади. Бироқ бизнинг организмимиз ҳамма нарсага мослашувчан. Эртами, кечми одам ҳар қандай вазиятда юзага келадиган салбий кечинмаларга ўрганиб қолади: бу кечинмалар “ўтмаслашиб қолади” ёки улар “орқа фонга ўтиб кетади”, аниқроғи улар бизни безовта қилмай қўяди. Организмимиз ҳар қандай шароитга кўникиш йўлларини излайди, акс ҳолда у фаолият кўрсатишдан тўхтайди. Ҳаёт кечириш одам учун – бу дунёдаги энг муҳим нарса, шундай экан у ўлимни орқага суриш учун ҳамма нарсага кўникади. Шундай йўл билан одам ўзи учун “қулайлик ҳудудини” яратади. Бу “қулайлик ҳудудида” одам ўзини балки хавфсиз сезиши мумкиндир, лекин у янги нарсаларга интилмайди, ривожланмайди, дунёни ўрганмайди. Қулайлик ҳудудида яшаган одам ўз орттирган одатларидан қутулиши жуда қийин бўлади. Қутулиш учун одам ўзида шундай “қулайлик ҳудуди” мавжудлигини англаб етиши ва бу ҳудуддан чиқиш учун фаол изланиши керак.\nОдатларни ўзгартириш учун бизга туртки керак. Биз одатлар осонликча пайдо бўлмаслигини тушундик. Масалан, одам нонуштага бутерброд ўрнига сули ёрмасидан бўтқа (овсяная каша) истеъмол қилишга аҳд қилди, дейлик. Бироқ, у баъзи ҳоллардагина ушбу бўтқани тайёрлаш учун ўзида куч топа олади. Чунки колбасали бутерброд тайёрлаш учун кўп машаққат талаб этилмайди, шунинг учун ҳам одам “қулайлик ҳудудидан” чиқмаган ҳолда колбасали бутерброд истеъмол қилишни афзал кўради. Қийинчилик туғдирадиган ва ёқимсиз ҳисларни юзага келтирадиган ишлар бизда одатнинг шаклланишига ҳалақит беради. Одам вазн йўқотиш мақсадида қиладиган парҳезларининг “самарасизлиги” замирида ҳам шу тамойил ётади.\nБиз бирон одатни ўзимизда шакаллантиришга ҳаракат қилар эканмиз, уни бутун жамият томонидан қабул қилинганлигига эмас, балки ўзимиз бу одатдан нима фойда топаётганлигимизга қараб иш тутишимиз керак. Масалан, яна ўша бўтқа масаласига келсак, биз бутерброддан сўнг ошқозонга “қулоқ тутишимиз” зарур, сўнгра, бўтқа истеъмол қилгандан сўнг ошқозон уни қандай ҳазм қилганига эътибор беришимиз керак. Бўтқа енгил ҳазм бўлиб, узоқ вақт бизни тўқ тутганига ишонч ҳосил қилгач, биз эртами, кечми бўтқа истеъмол қилишга одатлана бошлаймиз.\nСўнгги сўз ўрнида шуни айтишим керакки, биз ҳар бир бажараётган амалимизга онгли назар билан қарасак, келажакда зарарли одатларимизда қутулиб, фойдалиларини кўпайтиришимиз мумкин бўлади.\nМақола муаллифи: Надежда Навроцкая\nРус тилидан Умид Абдусатторов таржимаси\n"Ҳаёт сифати" саҳифаси билан ҳамкорликда тайёрланди.


Наманган вилоятида электр энергияси таъминоти бўйича 10 кунда 70 мингдан ортиқ мурожаат келиб тушди - NamanganToday.uz\nMay 5, 2021 62\nНаманган вилоятида электр энергияси таъминоти бўйича 10 кунда 70 мингдан ортиқ мурожаат келиб тушди\nNov 25, 2020 - 21:13\nНаманган вилоятида истеъмолчилар томонидан электр энергияси таъминоти бўйича шаҳар-туман тезкор диспетчерлик хизматларига 10 кунда 70 мингдан ортиқ телефон орқали қўнғироқ бўлган. Бу ҳақда вилоят ҳокимлиги ахборот хизмати ташаббуси билан ўтказилган матбуот анжуманида вилоят ҳудудий электр тармоқлари корхонаси директори Жаҳонгир Ризаев маълум қилди. Бу ҳақда ҳокимлик ахборот хизмати хабар беради.\nРизаевга кўра, мурожаатларнинг асосий қисми Наманган шаҳри, Уйчи, Поп ва Чуст туманларига тўғри келган.\n- Кўпинча “электр тармоқлари идорасидаги диспетчерларнинг телефонлари атайин ўчириб қўйилади, ишламайди” деган эътирозларни эшитамиз. Бу эътирозларга ойдинлик киритиш мақсадида шаҳар телефонлари ва мобиль алоқа орқали келиб тушган қўнғироқларни таҳлил қилдик. Уларнинг аксарияти албатта ўчиришлар ва авариялар билан боғлиқ. Об-ҳаво кескин совиб кетганини инобатга олиб, имкон қадар бу муаммоларни тезлик билан бартараф этишга ҳаракат қиляпмиз, - дейди Ризаев.\nТаъкидланишича, вилоятдаги мавжуд электр қурилмаларининг 33 фоизи ёки 2055 та трансформатор пункти ва 8665 километр электр узатиш тармоғи 40 йил ва ундан кўп ишлаган. Ҳозирда уларни босқичма-босқич янгилаш ишлари олиб борилмоқда.\nЖурналист ва блогерлар учун ташкил этилган матбуот анжуманида маълум қилинишича, вилоятга жорий йил 10 ойи давомида 2 900,6 миллион киловатт-соат электр энергияси етказиб берилган. Бу ўтган йилнинг шу даврига нисбатан 410,5 миллион киловатт-соат ёки 16,5 фоизга кўп. Жумладан, аҳолига 300,3 миллион киловатт-соат ёки 88,6 миллиард сўмлик электр энергияси кўп етказиб берилган.\n«Ideal» бренди маҳсулотлари билан Саудия Арабистони тадбиркорлари қизиқмоқда\nНаманганда аҳолини 2022 йилга қадар жамоат транспорти билан...\nDec 30, 2020 148\nНаманганда ҳам эмлаш бошланди


МДХ Миссияси Тожикистондаги сайловларни эркин ва рақобатли дея тан олди\nТожикистондаги парламент сайловлари «умумэътироф этилган демократик сайловлар ўтказиш принципларига мос келади ва очиқ, шаффоф ва рақобат асосида ўтди».\nМустақил Давлатлар Ҳамдўстлиги кузатувчилар Миссияси Тожикистон парламенти қуйи палатаси Мажлиси намояндагонга бўлиб ўтган сайловларни кузатиш ва ўтказиш жараёнлари натижаларидан сўнг шу хулосага келди.\n1 март куни бўлиб ўтган парламент сайловлари натижаларидан ҳукмрон Халқ демократик партияси ва ҳукуматпараст партиялар қониқиш ҳосил қилишди, биргина мухолифатдаги куч – Тожикистон Социал-демократик партияси сайлов натижаларини тан олмади.\n12 март куни МДҲ кузатувчилар Миссиясининг эълон қилинган баёнотида таъкидланишича, Тожикистондаги парламент сайловлари мамлакат Конституцияси ва сайлов қонунларига мос равишда ўтказилди. Миссия сайлов комиссияси фаолиятида сайловларга тайёргарлик кўриш, сайловчилар рўйхатини тайёрлаш, депутатликка номзодларни кўрсатиш ва рўйхатга олиш, сайловолди ташвиқоти ва сайлов кампаниясини ёритиш, шунингдек шикоятлар билан ишлашда бирор бир қонунбузилишларига йўл қўйилганини аниқламади.\n«Миссия штаби сайлов кампанияси мониторинги доирасида сайлов қонунчилигини бузиш билан боғлиқ шикоят ва аризаларни кўриб чиқадиган республика тегишли идоралари билан ҳамкорлик қилди. Марказий комиссия маълумотларига кўра, 29 феврал ҳолатига кўра 15 та мурожаат олган, улар ўз вақтида кўриб чиқилди», дейилади баёнотда. Қандай мурожаатлар эканига ойдинлик киритилмади. Тожикистон Марказий сайлов комиссияси маълумотига кўра, овоз бериш куни ва ундан кейин шикоятлар тушмади.\nМДҲ кузатувчилар Миссияси Тожикистон бош прокуратурасига таянган ҳолда сайлов жараёни билан боғлиқ ҳуқуқ бузилишлари қайд қилинмаганини маълум қилди, республика судлари халқ депутатлари маҳаллий Мажлисларига бўлиб ўтган сайловларга оид иккита шикоятни кўриб чиққан. «Мажлиси намояндагон сайловлари билан боғлиқ шикоятлар судларга келиб тушмади», дейилади ҳужжатда.\nБироқ, сайловчилар ва журналистлар кўплаб қонунбузилишлари, жумладан фуқароларга бир нечта бюлетенларни бериш, қутиларга икки-учтадан бюлетенларни ташлаш ҳолатларига гувоҳ бўлишди. Овоз бериш жараёнидаги қонунбузилишлари акс этган видеолавҳалар интернетга жойлаштирилди.\nМДҲ кузатувчилар Миссияси хулосасида таъкидланишича, 2020 йил 1 март куни Тожикистон Республикаси Олий Мажлиси Мажлиси намояндагонга бўлиб ўтган сайловлар Тожикистон Республикаси Конституцияси ва сайлов қонунларига мос равишда ўтказилди, умум эътироф этилган демократик сайловлар ўтказиш принципларига мос келади ва очиқ, шаффоф ва рақобат асосида ўтди.\nМДҲ кузатувчилар Миссияси таркибида 158 нафар кузатувчи аккредитациядан ўтди, улардан 10 нафари узоқ муддатли асосда ишлашди.\nТСДП раиси ўринбосари Шокиржон Ҳакимовнинг фикрича, МДХ кузатувчилари овоз бериш жараёнида кўплаб қонунбузилишларига ва парламент сайловлари натижаларини сохталаштиришга кўз юмишган. Унинг айтишича, МДХ мамлакатлари умумий манфаатлар йўлида бирлашдилар, улар умуминсоний ва демократик қадриятларни, шунингдек адолатли ва эркин сайловлар борасидаги халқаро стандартларни инкор қилмоқда. «Бизда кўплаб қонунбузилишлари фактлари бор, бироқ уларни Марказий Сайлов комиссияси ва бошқа тузилмаларга тақдим қилмадик, чунки фойдасизлигини биламиз – уларни ҳеч ким кўриб чиқмайди», дея баёнот берди Ҳакимов Радио Озоди билан 12 март куни бўлиб ўтган суҳбатда.\nМажлиси намояндагон ва маҳаллий мажлисларга сайловлар 1 март куни бўлиб ўтди. Бу 2015 йил сентябрда бўлиб ўтган исёндан сўнг Тожикистон Ислом Уйғониш партияси қонундан ташқарида, дея эълон қилинганидан сўнг Тожикистонда ТИУПсиз ўтган биринчи парламент сайловидир.\nҲозирча Европада Хавфсизлик ва Ҳамкорлик Ташкилотининг демократик институтлар ва инсон ҳуқуқлари бюроси Миссияси Тожикистон парламенти сайлов мониторинги якунлари бўйича ўз хулосаларини билдирмади. Миссия раҳбари Пол Эберхард Радио Озодига берган интервьюсида, ўз фикрларини яқин икки ой мобайнида билдиришини таъкидлади.\nРаҳмон президентлиги даврида бўлиб ўтган бирорта ҳам сайлов ғарб кузатувчилари томтонидан эркин ва адолатли ўтган дея тан олинмаган.


Сиёсатдаги изчиллик барибир фуқарода ишонч ва умид уйғотади. Ҳар ҳолда ишлар пала-партишлик билан бошланмаган экан, ҳар ҳолда улар чуқур ўйлаб қилинган, уларни амалга оширишга мақсад, муҳими сиёсий ирода бор.\nАлбатта, 2019 йилда Ўзбекистон иқтисодида улкан ўзгаришлар бўлди, пул ва банк тизимларида қатор қонунлар қабул қилиниб, пул муомаласи тартибга солинди.\nҲоким ўринбосарини ёқиб юбормоқчи бўлган тадбиркор шартли равишда озодликка чиқарилди\nБироқ, жамиятдаги асосий ўзгариш бу эмас. Йилнинг энг муҳим ўзгариши бу – давлат фуқарони эшитишни бошлади. Албатта, Шавкат Мирзиёев президент бўлиб сайланганидан буён халқнинг, фуқаронинг дардини эшитишга эътибор қаратади, президент амалга ошираётган сиёсатнинг асосий мағзи ва мезони ҳам шу. Шунга қарамай, бу йилдан давлат фуқаро дардини нафақат эшитмоқда, балки сиёсатни шакллантиришда унинг фикрини эътиборга ола бошлади. Буни "снос"лар ва мулк дахлсизлигини таъминлаш масаласида ҳам кўриш мумкин\nДарвоқе, "снос"лар ва уларга қарши чиқишлар ҳам табиий ҳол эди. Амалга оширилаётган бунёдкорлик сиёсати, қурилишлар, хоҳлайсизми, йўқми, кимнингдир манфаатига тажовуз қилмасдан қўймасди. Ошкоралик, очиқлик сиёсати эса буни омма эътиборига олиб чиқиши табиий эди.\nБу давлат сиёсатида яна бир янги кўринишни юзага келтирди: ҳокимлар дахлсизлигига путур етди. "Ҳолвани ҳоким, калтакни етим ейди", деган мақол ҳам эскира бошлади. Ниҳоят ҳокимлар катта бошини кичик қилиб, бўйин эгиб узр сўради. Албатта, негадир халқдан эмас, блогер ва журналистлардан узр сўрашди. Шундайям, бу илгари мисли кўрилмаган ҳолат. Ҳокимият халқ фикри билан ҳисоблашмоқда.\nБу ўз навбатида, халқ дардини баён этаётган яна бир манбаа сифатида блогерларни расмий даражага олиб чиқди.\n2019 йилда ўзбекларни юз йиллардан бурун қийнаб келаётган масалани ҳал қилишга киришилди: тўйларни тартибга солишмоқчи бўлишди. Бироқ 100 йиллик муаммони ҳал қилиш учун бирдан қарор чиқаришдан чўчишди, аввалига тор доирада муҳокама қилинди, сўнг халқ муҳокамасига ташланди. Кейин, Сенат даражасида қарор қабул қилинди. Шунда ҳам кучга киришини 2020 йилга қолдиришди. Демак, бу халқ ҳаёти учун жуда муҳим ва нозик соҳа.\nПрезидент янги авлодни тарбиялашга қаттиқ киришди\n2018 йил Ўзбекистонда том маънода ўқитувчилар йили бўлган эди. Бу йилда ҳам шунинг давомини кузатиш мумкин бўлди. Икки йилдан буён Ўзбекистон таълимнинг сифатини ошириш устида ишламоқда.\nУмуман, Ўзбекистонда ёшлар масаласи ҳар доим долзарб бўлган. Яқинда Ёшлар иттифоқини Агентлик сифатида қайта ташкил этилиши мумкинлиги ҳақидаги таклифлар ҳам бунинг исботи. "Иттифоқ"дан фарқли ўлароқ "Агентлик" давлат ташкилотини ифодалашини эътиборга олсак, бу сиёсат замирида нима ётганини англаш қийин эмас.\nПрезидент жамият маънавий ҳаётини тартибга солиш бўйича бешта ташаббусни ўртага ташлади: китобхонлик, мусиқа, санъат ва спортга қизиқишни ривожлантириш, компьютер саводхонлигини ошириш ва хотин-қизларни иш билан таъминлаш.\nБеш ташаббус бироз расмий тус олган бўлса-да, барибир ёшларнинг ҳаётида, қизиқишларида ўзгариш қилишга бўлган ижобий уриниш бўлди. Бунинг ҳосили – натижасини келаси йиллар кўрсатади. Ҳозирча эса китоб ўқиганларнинг тўрт-беш нафари автомобиллик бўлиб қолди.\nДарвоқе хотин-қизлар масаласи!\nЙил бошида аёлларнинг ўз фарзандларига нисбатан шафқатсиз муносабатлари, уларни сотиш, ўлдириш ҳолатларига йўл қўйилаётгани ҳақида хабарлар тез-тез кўзга ташланаётган эди. Давлат шуларни эътиборга олди, Ўзбекистонда 2019 йилда хотин-қизлар бўйича бирдан иккита қонун қабул қилинди. Гендер тенглик масаласи тобора кўпроқ жаранглай бошлади.\nҚонунчилик ҳақида гап кетар экан, ўзбекистонликларни дастлаб бироз чўчитган "Қурол тўғрисида"ги қонун қабул қилинди. Фуқаро хавотир билан кутганига қарамай, қонун жамият ҳаёти учун жиддий таъсир кўрсатмади. Маълум бўлдики, қонун қурол борасида бирон-бир янгиликни олиб кириш учун эмас, балки амалдаги татиб-қоидаларни тартибга солиш мақсадида қабул қилинган.\nЖаслиқдаги колониянинг ёпилиши мамлакат ҳаётидаги жиддий ўзгариш, янгиланиш эпкинининг рамзи сифатида қабул қилинди.\nДарҳақиқат, мамлакатда инсон ҳуқуқини таъминлаш масаласи 2019 йилда кун тартибида бўлди.\nДавлат ташқи сиёсатини ҳам изчил давом эттирди. Толибонлар билан музокаралар Афғонистондаги тинчликни таъминлашга уринишлардан бири бўлди. Айниқса, яқин қўшничилик сиёсати устувор бўлиб қолмоқда. 29 ноябрь куни Тошкент шаҳрида бўлиб ўтган Марказий Осиё давлатлари раҳбарларининг иккинчи Маслаҳат учрашуви буни яна бир бор исботлади. Ахир бу каби учрашувларни мунтазам ўтказиш ҳақида Мирзиёев БМТ Бош Ассамблеясининг 72-сессиясидаги нутқида илгари сурган эди.\nЙилнинг сўнгги чораги шубҳасиз, сайловларга бағишланди. Аввалгиларига ўхшамайдиган, деб айтилаётган сайлов партиялар орасидаги тортишувлар тарзида кечгани учунми, бунда беш партиянинг беш раҳбаридан бошқа яққол шахслар кўзга ташланмади. Унинг ҳосиласини эса кейинги беш йилда аниқ бўлади.\nАсосийси, 2019 йил бутун Ўзбекистон бўйлаб қурилиш ва ободончилик ишлари фаол давом этди. Президент аввалги йилларда Ўзбекистонда урбанизацияни тезлаштириш, қишлоқларни обод қилиш, шаҳарлар юзини ўзгартириш ҳақида гапирган эди. Бу йўлдаги ишлар аллақачон янги босқичга кўтарилди.\nҚолганини эса кўраверамиз! Ахир президент 2019 йилда ҳам ортга йўл йўқлигини таъкидлади. Албатта, бу давлатнинг очиқлик сиёсати ҳақида айтилди. Аслида ҳаммаси шу – очиқликдан кейин келади-да.


Валютадаги заёмларнинг ҳисобини юритиш ва уларга солиқ солиш | BUXGALTER.UZ\nАйланма маблағларни жалб этиш вариантларидан бири – чет эл валютасида заём олиш. «Норма» етакчи эксперти Наталья МЕМЕТОВА buxgalter.uz илтимосига кўра уларнинг ҳисобини юритиш ва уларга солиқ солиш тартибини тушунтириб берди:\n– Аввало Ўзбекистон ҳудудида товарлар (ишлар, хизматлар) учун барча ҳисоб-китоблар ва тўловлар, айрим ҳолларни истисно қилганда, Ўзбекистон Республикаси валютасида амалга оширилишини назарда тутиш лозим .\nВалютадаги заёмларни олиш ва бериш халқаро валюта операциялари рўйхатига киради .\nРезидент юридик шахсларнинг валютадаги счётларига чет элда олинган заёмлар ва уларни амалга ошириш билан боғлиқ бўлган тўловлар бўйича чет эл валютасидаги суммалар қайд этилиши мумкин .\nВалютадан заёмларни, фоизларни ва бошқа даромадларни қоплаш ҳисобига тўлаш учун фойдаланиш мумкин .\nБанклар резидент томонидан қарз шартномалари бўйича норезидент фойдасига амалга оширилган тўловлар билан боғлиқ валюта операциялари ҳақида солиқ органларини ҳар ойда хабардор қиладилар .\nВалютадаги заёмнинг ҳисобини юритиш ва унга солиқ солишни шартли мисол ёрдамида кўриб чиқамиз.\nВалютадаги заёмнинг бухгалтерия ҳисоби\nАйтайлик, Ўзбекистон резиденти бўлган корхона 2020 йил 15 мартда 12%лик ставкада фоизларни тўлаш шарти билан 100 000 АҚШ доллари миқдорида 2 ойга норезидентдан заём олган. 2020 йил 16 майда заём қайтарилган ва фоизлар тўланган.\nЧет эл валютасида заём олинди\nЗаём бўйича қарздорликни қайта баҳолаш\nМарт (15–31 март) ойи учун заём бўйича фоизлар ҳисобланди\n100 000 х 12% : 365 х 17 кун = 558,905\n100 000 х 12% : 365 х 30 = 986,302\n(10 137,2 – 10 130) х (558,905 + 986,302) = 11 125,49\nМай (1–15 май) ойи учун заём бўйича фоизлар ҳисобланди\n100 000 х 12% : 365 х 15 кун = 493,151\nФоизлардан солиқ ушлаб қолиш\n(558,905 + 986,302 + 493,151) – 203,836 = 1 834,522\nБаланснинг валюта моддаларини ҳисобот ойининг охирги кунига ва МБ курси бўйича хўжалик операцияларини содир этиш санасига қайта баҳоланг .\nЗаём чет эл валютасида берилгани боис, у ва ҳисобланган фоизлар бўйича қарздорлик – қайта баҳоланиши лозим бўлган валюта моддалари .\nҚарз шартномаси амал қилган давр мобайнида доллар курси ошган бўлса, бу 9620-«Валюталар курслари фарқидан зарарлар» счётининг дебетида акс эттириладиган заём ва фоизлар бўйича мажбуриятларни қайта баҳолаш чоғида салбий курс фарқлари юзага келишига олиб келади.\nВалюталар курслари фарқидан зарарлар – фойда солиғини ҳисоблашда чегириладиган харажатлар .\nВалюталар курслари фарқидан даромадлар фойда солиғини ҳисоблашда жами даромадга киритилади .\nНотижорат ташкилотларида ижобий курс фарқи суммасининг салбий курс фарқи суммасидан ошган қисмига солиқ солинмайди .\nАйланмадан олинадиган солиқни тўловчилар учун баланснинг валюта моддаларини қайта баҳолаш чоғида ижобий ва салбий курс фарқи ўртасидаги сальдо солиқ солиш объекти ҳисобланади. Салбий курс фарқи суммаси ижобийсидан ошган тақдирда ошган сумма айланмадан олинадиган солиқнинг солиқ базасини камайтирмайди .\nШартномадаги фоиз ставкаси қайта молиялаштириш ставкасидан паст бўлса, қарз олувчининг даромадини аниқлаш керакми\nЙўқ, керак эмас. Қарз олувчининг даромади қайта молиялаштириш ставкаси билан шартномадаги фоиз ставкаси ўртасидаги фарқдан келиб чиқиб аниқланишини назарда тутувчи норма норезидентлар томонидан берилган заёмларга нисбатан татбиқ этилмайди .\nшартномада назарда тутилган ставкалардан юқори бўлган, тўлаш муддати ўтган ва кечиктирилган заёмлар бўйича ;\nназорат қилинадиган заёмлар бўйича чегириладиган харажатлар деб тан олинадиган суммалардан ортиқча ҳисобланган .\nНорезидентларга фоизларни тўлаш чоғида халқаро шартномалар шартларини ҳисобга олган ҳолда 10%лик ставкада солиқ ушлаб қолинади .\nСолиқ фоизлар тўланган кундан кейинги кундан кечиктирмай тўланади .\nХалқаро шартнома шартларига кўра фоизларга солиқ солишнинг Солиқ кодексида белгиланганидан фарқланувчи тартиби назарда тутилиши мумкин. Норезидент бундай халқаро шартномага аъзо давлатнинг резиденти эканлигини тасдиқловчи ҳужжатни тақдим этса, ушбу тартибни ҳисобга олишингиз керак бўлади .\nФоизларни қарз олувчининг ҳисоботида акс эттириш ҳақида батафсил бу ерда ўқинг.\nҚурилиши тугалланмаган объектлар реализация қилинганда уларга солиқ солиш


Эрдўған юнонлар Туркияни Шарқий Ўрта Ер денгизидан сиқиб чиқармоқчилигини айтди | Qalampir.uz\nЭрдўған юнонлар Туркияни Шарқий Ўрта Ер денгизидан сиқиб чиқармоқчилигини айтди\nОлам\t31 Август 12:55 4815\nТуркияда мамлакат тарихидаги иккинчи юнон-турк урушидаги ҳал қилувчи жанг - Думлупйнар жангидаги ғалабанинг 98 йиллиги нишонланди. Пандемия бўлишига қарамай, мамлакатда йирик маросимлар бўлиб ўтди. Унда давлат раҳбари Ражаб Тойиб Эрдўған ҳам иштирок этди.\nПрезидент мазкур жангдаги ғалабанинг асосий сабабчиси, замонавий Туркия асосчиси Мустафо Камол Отатурк қабрини зиёрат қилди, унинг хотирасига ҳурмат бажо келтирди. Анқарадаги Аниткабир ёдгорлик мажмуасида нутқ сўзлаган Эрдўған шундай деди:\n“1919 йилда Самсунда Мустафо Камол Отатурк бошчилигида бошланган озодлик кураши 30 августдаги жангда якуний ва доимий ғалаба билан якунланди”.\nЭрдўған Туркиянинг фаровонлик учун кураши бугунги кунгача давом этаётганига эътибор қаратди. У Шарқий Ўрта Ер денгизига эгаликка қилишга бўлган уринишларга баҳо берди.\n“Албатта, Туркияни Шарқий Ўрта Ер денгизидан сиқиб чиқаришга уринаётганлар ва бундан бир аср олдин мамлакатимизга бостириб кирмоқчи бўлганлари тасодиф эмас. Турк халқи қашшоқлик ва имкониятлар етишмаслигига қарамай озодлик учун курашни ғалаба билан якунлаганидек, "Мовий Ватан"да янги таъсир ўтказилишига ҳам йўл қўймайди.\nБу масалада турк халқининг иродаси кучлилиги ва ғалабага бўлган ишончига ҳеч ким шубҳа қилмаслиги керак", дейди Туркия раҳбари турк халқига йўллаган байрам табригида.\n18 Октябрь 12:10 41137\n18 Октябрь 15:38 28244\n19 Октябрь 11:15 19333\n19 Октябрь 20:43 18145


Аскарнинг онаси оддий аёл эмас - zarnews.uz\nАскарнинг онаси оддий аёл эмас\nСамарқанд шаҳрида Ватан ҳимоячилари куни олдидан “Аскар оналарини шарафлаймиз!” шиори остида маънавий-маърифий тадбир бўлиб ўтди.\nВилоят хотин-қизлар қўмитаси ҳамда Марказий ҳарбий округ қўмондонлиги ҳамкорлигида ташкил этилган тадбирда самарқандлик аскарларнинг оналари ҳамда Самарқандда ҳарбий хизматни ўтаётган йигит иштирок этди.\nЎзбекистон Республикаси Бош вазири ўринбосари, хотин-қизлар қўмитаси раиси Т.Норбоева, Марказий ҳарбий округ қўмондонлиги масъул ходими, подполковник Т.Холматов йиғилганларни байрам билан табриклади.\n– Ҳарбийларнинг онаси оддий аёл эмас, ватан учун, шу юрт ҳимояси учун мард ўғлон тарбиялаган мўътабар инсонлардир, – деди Т.Норбоева. – Уларнинг ҳар бири эъзозга, шарафга муносиб. Бугун оналаримиз фарзандларини ҳарбий хизматга жўнатар экан, кўнгли хотиржам, юрагида ҳадик йўқ. Сабаби, аскар болаларига яратилган шарт-шароитларни ўз кўзлари билан кўриб келмоқда, улар билан гаплашиб, сўзлашиб турмоқда. Мана шу имкониятларнинг ўзи ҳам оналар учун давлатимиз томонидан эътибор намунаси эмасми.\n- Ўғлим Қорақалпоғистон Республикасида хизмат бурчини ўтамоқда, - дейди Нуробод тумани Амир Темур маҳалласида истиқомат қилувчи Ширин Бердиқулова. – Яқинда унинг ҳарбий қисмида бўлиб, хизмат жараёнлари, яшаш шароитларини кўриб келдик. Армида фарзандларимиз жисмонан чиниқиш баробарида пухта билим олаётганига гувоҳ бўлдим. Ўғлим туфайли шундай тадбирларда қатнашаётганимдан хурсандман.\nАнжуман давомида аскар йигитларга совға-саломлар тарқатилди, оналар мадҳ этилиб, қўшиқлар куйланди.\nТеглар: ҳарбий askar\nТошдан Регистон ясаган аскар (фото)\nЧақирилувчиларни вилоят ҳокими хизматга кузатди


Бош сахифа > Янгиликлар > Бола ҳуқуқлари ҳимояда\nНавоий шаҳридаги "Ёшлар маркази"да "Бола ҳуқуқлари давлат ҳимоясида" мавзусида семинар бўлиб ўтди. Семинар вилоят хотин-қизлар қўмитаси ҳамда фуқаролик ишлари бўйича вилоят суди билан ҳамкорликда ташкил этилди.\nТадбирда Олий суд судьяси Ў. Холов, вилоят ҳокими ўринбосари, хотин-қизлар қўмитаси раиси А. Бобомуродова, фуқаролик ишлари ҳамда жиноят ишлари бўйича вилоят судлари судьялари, вилоят адлия бошқармаси, ИИБ, прокуратура органлари вакиллари, маҳалла маслаҳатчилари ва халқ таълими соҳаси ходимлари иштирок этишди.\nСеминарда соғлом бола соғлом муҳитда камол топиши, бунда давлат ва жамоат ташкилотларининг муҳим ҳиссаси борлиги, жумладан, маҳаллаларда эрта никоҳнинг олдини олиш, яраштириш комиссиялари фаолиятини жонлантириш лозимлиги хусусида фикр-мулоҳазалар юритилди.\nКўрилганлар сони: 5254